ORDE do 21 de decembro de 2010 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación, para actividades de educación para o desenvolvemento e para a consolidación e fortalecemento de organizacións non gobernamentais de desenvolvemento.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/12/2010

As políticas de cooperación para o desenvolvemento humano orientadas a unha real superación da pobreza e a desigualdade precisan de iniciativas universais de promoción da solidariedade e a equidade. Á cooperación internacional propia dos distintos gobernos nacionais únese tamén a vontade de cooperación que xorde de forma descentralizada nas comunidades autónomas e noutras administracións territoriais, así como en institucións ou axentes sociais e económicos diversos que senten como un deber ético común o compromiso de traballar pola consecución dos obxectivos de desenvolvemento do milenio. Coa aprobación polo Parlamento de Galicia da Lei 3/2003, do 19 de xuño, de cooperación para o desenvolvemento, a Comunidade Autónoma de Galicia reafirma este compromiso e asume como propia a responsabilidade de cooperar con outros países para propiciar o seu desenvolvemento integral, contribuír á mellora das condicións de vida dos seus habitantes e aliviar e corrixir as situacións de pobreza e
desigualdade e propiciar un desenvolvemento humano solidario, igualitario e estable, que inclúa maiores cotas de liberdade, igualdade e unha repartición máis xusta dos froitos do crecemento económico.
O artigo 23º desta lei considera axentes da cooperación as organizacións non gobernamentais para o desenvolvemento así como as universidades, os sindicatos, as empresas e organizacións empresariais e as comunidades galegas no exterior.
Tendo en consideración isto, deben aprobarse as bases reguladoras para o ano 2011 para a execución de proxectos no exterior promovidos polos axentes de cooperación, para actividades de educación para o desenvolvemento e para a consolidación e fortalecemento de organizacións non gobernamentais de desenvolvemento de Galicia.
Pola súa vez, procede convocar a concesión de subvencións con cargo aos orzamentos xerais da Comunidade Autónoma de Galicia para o ano 2011 de acordo con estas bases reguladoras e que garanten os principios de publicidade, concorrencia e obxectividade.
En atención a estes principios e obxectivos e en uso das atribucións que me confire o artigo 34º.6 da Lei 1/83, do 22 de febreiro, reguladora da Xunta e da súa Presidencia,
DISPOÑO:
Artigo único.
1. Aprobar as bases reguladoras que figuran como anexo desta orde para a concesión de subvencións a proxectos de cooperación para o desenvolvemento no exterior promovidos polos axentes de cooperación, para actividades de educación para o desenvolvemento e para a consolidación e fortalecemento de organizacións non gobernamentais de desenvolvemento.
2. Convocar as subvencións con cargo aos orzamentos xerais da comunidade autónoma para 2011 e 2012 de acordo coas bases reguladoras aprobadas nesta orde, que se financiarán con cargo ás aplicacións orzamentarias seguintes:
Capítulo I
Axudas a proxectos de cooperación para o desenvolvemento no exterior promovidos polos axentes de cooperación
Proxectos no exterior de ONGD:
05.06.331A.490.0, pola contía total de 2.150.000, euros (752.500 euros no ano 2011 e de 1.397.500 euros no ano 2012) e 05.06.331A.790.0, pola contía total de 1.200.000 euros (420.000 euros no ano 2011 e 780.000 euros no 2012).
Proxectos no exterior dos outros axentes:
05.06.331A.490.0, pola contía total de 800.000, euros (280.000 no ano 2011 e de 520.000 euros no ano 2012) e 05.06.331A.790.0, pola contía total de 200.000 euros (70.000 euros no ano 2011 e 130.000 euros no 2012).
Capítulo II
Axudas a ONGD para actividades de educación para o desenvolvemento
05.06.331A.481.0, pola contía total de 400.000, euros (160.000 euros no ano 2011 e de 240.000, euros no ano 2012).
Capítulo III
Axudas para a consolidación e o fortalecemento de ONGD
05.06.331A.481.0, pola contía total de 249.999, euros (99.999 euros no ano 2011 e de 150.000 euros no ano 2012).
No caso que os créditos asignados nun dos procedementos do capítulo I «Axudas a proxectos de cooperación para o desenvolvemento no exterior promovidos polos axentes de cooperación» non se esgotasen na concesión de subvencións, este saldo podería incrementar a asignación dos recursos financeiros do outro procedemento deste mesmo capítulo, ao tratarse de subvencións con cargo á mesma aplicación orzamentaria.
Se os recursos destinados ao capítulo II «Axudas a ONGD para actividades de educación para o desenvolvemento» ou ao capítulo III «Axudas para a consolidación e o fortalecemento de ONGD» non se esgotasen, o saldo resultante podería incrementar a asignación dun deles, ao tratarse de subvencións con cargo á mesma aplicación orzamentaria.
3. Contra estas bases reguladoras e a convocatoria cabe interpoñer os seguintes recursos:
a) Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa publicación no Diario Oficial de Galicia.
b) Directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da súa publicación no Diario Oficial de Galicia.
Disposicións adicionais
Primeira.-Esta resolución tramítase ao abeiro do disposto no artigo 1º.1 da orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembro de 2000, ao existir crédito axeitado e suficiente no proxecto de Lei de orzamentos xerais da Comunidade Autónoma de Galicia, aprobado polo Consello da Xunta de Galicia do día 19 de outubro de 2010.
Segunda.-A convocatoria e a concesión das axudas reguladas nesta resolución estará supeditada á existencia de crédito suficiente nas aplicacións orzamentarias 05.06.331A.481.0, 05.06.331A.490.0 e 05.06.331A.790.0 dos orzamentos xerais da comunidade autónoma para o ano 2011.
Terceira.-Autorízase o director xeral de Relacións Exteriores e coa Unión Europea para ditar, no ámbito das súas competencias, as instrucións precisas para o desenvolvemento e cumprimento desta orde.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de decembro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación, para actividades de educación para o desenvolvemento e para a consolidación e fortalecemento de organizacións non gobernamentais de desenvolvemento
Capítulo i
axudas a proxectos de cooperación para o desenvolvemento no exterior promovidos polos axentes de cooperación
Artigo 1º.-Obxecto.
1. O obxecto destas bases é a regulación da concesión de subvencións ás organizacións non gobernamentais, ás universidades, ás empresas e organizacións empresariais, aos sindicatos e ás comunidades galegas no exterior que teñan a condición de axentes de cooperación, para a execución de proxectos no exterior.
2. Exclúense destas bases os proxectos que teñan como obxecto a axuda humanitaria, e os de carácter asistencial que non poidan asegurar a súa viabilidade cando cese o financiamento externo.
Artigo 2º.-Requisitos que deben reunir as entidades beneficiarias das axudas e os proxectos.
2.1. Requisitos das entidades.
a) Estar inscritas no Rexistro Galego de Axentes de Cooperación para o Desenvolvemento, creado polo Decreto 326/2004, do 29 de decembro, polo que se regulan os órganos de coordinación e asesoramento en materia de cooperación para o desenvolvemento e polo que se crea o citado rexistro, con polo menos seis meses de antelación ao de publicación da convocatoria, coa excepción das comunidades galegas no exterior ás que non se lles exixirá o requisito da antigüidade. As universidades quedan exentas de cumprir este requisito.
b) Ter xustificadas, se é o caso, antes da data de presentación da solicitude para esta convocatoria, as axudas recibidas para as anualidades 2009 e anteriores, por parte da Xunta de Galicia a outros proxectos en materia de cooperación para o desenvolvemento subvencionados anteriormente. Así mesmo, é necesario que se efectuase o correspondente ingreso nos casos en que sobre as beneficiarias de axudas económicas recaese resolución administrativa ou xudicial firme de reintegro.
c) Non estar incursa en ningún dos supostos previstos no artigo 10º da Lei 9/2007, do 13 de xuño, de subvencións de Galicia.
d) Ter sede, domicilio social ou delegación permanente na Comunidade Autónoma de Galicia, agás as comunidades no exterior. Entenderase por delegación permanente aquela que conte con persoal permanente da organización e local fixo onde realicen as súas actividades. Neste caso, esta asumirá a responsabilidade directa na presentación da solicitude e comprometerase ao mantemento da documentación, á contabilidade e coxestión do proxecto na súa oficina de Galicia, entendendo por esta a participación en, polo menos, a identificación, formulación, seguimento e avaliación do proxecto.
e) No caso das universidades, haberán de formar parte do sistema universitario de Galicia segundo a Lei 11/1989, do 20 de xullo, de ordenación do sistema universitario de Galicia, podendo optar a estas subvencións os seus departamentos e institutos que realicen actividades que poidan ser obxecto das axudas reguladas nestas bases.
f) Tamén poderán acceder ás subvencións os proxectos presentados por unha entidade beneficiaria desta convocatoria, agrupada con calquera das entidades definidas como axentes de cooperación segundo o artigo 23º.1, letras b), c), d), e), f), g) da Lei 3/2003, do 19 de xuño, de cooperación para o desenvolvemento, que cumprindo os requisitos anteriores se presenten agrupadas. Neste caso, cada unha das entidades deberá cumprir os requisitos sinalados anteriormente, debendo xuntar á solicitude, a documentación á que se refire o artigo 3º.2 -carpeta 1- destas bases reguladoras, así como o contrato ou acordo de colaboración asinado entre as persoas que desempeñan a súa representación legal, polo que se obrigan solidariamente ante a Xunta de Galicia polas posibles responsabilidades derivadas da execución do proxecto e, se é o caso, ao reintegro total ou parcial das subvencións nos supostos de falsidade ou ocultación de datos ou incumprimento pleno ou parcial dos fins para os que se lle
concedeu a subvención.
Tanto na solicitude como na resolución de concesión, deberán facerse constar os compromisos de execución asumidos por cada entidade membro da agrupación, así como o importe da subvención que se vai executar por cada unha delas. As entidades agrupadas asumen a responsabilidade solidaria do proxecto e designarán unha persoa responsable con poderes bastantes para cumprir as obrigas que como beneficiaria lle corresponderían á agrupación de entidades, e que necesariamente pertencerá á entidade solicitante. Así mesmo, designarán un enderezo único para os efectos de notificacións administrativas dos expedientes. Non poderá disolverse a agrupación ata que transcorra o prazo de prescrición de catro anos, desde a aprobación do proxecto.
g) A entidade solicitante poderá presentar un máximo de dous proxectos, que poderán ser tres no suposto de presentar este último en agrupación con outras entidades. Respecto das universidades, esta limitación aplicarase por departamento.
Cando a entidade solicitante sexa unha ONGD que recibise financiamento da extinta Secretaría Xeral de Relacións Exteriores nas convocatorias de 2008 e de 2009 para a execución de programas de cooperación para o desenvolvemento no exterior, poderá presentar un máximo dun proxecto, que poderán ser dous en caso de presentar este último en agrupación cunha entidade máis.
2.2. Requisitos xerais de todos os proxectos.
a) Non estar iniciada a execución do proxecto antes da data de publicación desta convocatoria, sendo necesario que o inicio das actividades sexa no ano 2011. Nos supostos en que o proxecto teña carácter anual, os proxectos deberán executarse antes do 30 de decembro do ano en que se conceda a subvención. En caso de proxectos con carácter plurianual, os proxectos deberán de executarse antes do 30 de novembro do ano seguinte ao de concesión da subvención.
b) Que se identifiquen contrapartes ou socios locais que participen responsablemente na execución material do proxecto e na xestión dos recursos, constando expresamente o seu compromiso no proxecto.
c) Que as accións non teñan como obxectivo a substitución do Estado na prestación de servizos públicos de saúde, a educación regulada ou a investigación oficial.
d) Que o proxecto redunde na ampliación das capacidades e as liberdades das poboacións beneficiarias: que conten coa participación das persoas beneficiarias no desenvolvemento do proxecto; non sexa discriminatorio por razón de cultura, raza, xénero, relixión ou orixe; que fomente a igualdade entre homes e mulleres; e que sexa respectuoso coa protección do ambiente.
e) Que teña unha repercusión práctica e cuantificable na satisfacción das necesidades básicas e os intereses estratéxicos da poboación das zonas máis desfavorecidas do país no que se execute, e que sexa respectuoso cos obxectivos de desenvolvemento do país, da zona onde se leve a cabo a acción e das comunidades beneficiarias.
f) Que o proxecto se axuste tanto á realidade como á capacidade de xestión da entidade solicitante e á da súa contraparte, co fin de asegurar a súa viabilidade.
g) Os proxectos deberán estar vencellados de xeito directo á realización das prioridades transversais, segundo o establecido no II Plan director da cooperación galega para o desenvolvemento.
2.3. Requisitos específicos dos proxectos presentados polos outros axentes de cooperación.
Non serán valorados os proxectos presentados polos outros axentes da cooperación galega (exceptúanse os presentados polas ONGD) que non se enmarquen, cada un deles, dentro dos seguintes:
Universidades:
a) Actividades de cooperación interuniversitaria, como fortalecemento institucional das universidades dos países en desenvolvemento, asistencia para o deseño de títulos e currículos académicos, apoio á mobilidade de persoal investigador e docente e realización de investigacións conxuntas, organización de pasantías de alumnado en prácticas, formación de redes para o traballo en común e outras.
b) Actividades de identificación, apoio e asistencia ao resto dos actores da cooperación, tanto administracións públicas como entidades privadas, (ONGD) e de desenvolvemento científico e transferencia de tecnoloxía.
Empresas e asociacións empresariais:
a) Dotación de bens e servizos -materiais, obras e asistencia técnica- que os procesos de desenvolvemento demandan así como achega libre de recursos humanos, materiais, técnicos ou financeiros a proxectos ou institucións de desenvolvemento.
b) Actividades de fortalecemento do sector privado dos países en desenvolvemento, apoiando a súa participación no diálogo social a través da transferencia da súa experiencia e recursos a institucións homólogas dos países en desenvolvemento, tales como tarefas de formación do empresariado e de asistencia técnica en áreas profesionais definidas e no apoio á consolidación das organizacións empresariais.
c) Promoción dos contactos previos e os estudos de identificación ou prefactibilidade que alenten a creación de oportunidades para a posta en marcha de iniciativas empresariais conxuntas, que permitan xerar renda e emprego no país en desenvolvemento, fortalecendo o tecido produtivo do país. Estas iniciativas deberán incluír unha especial atención ao respecto e defensa dos dereitos laborais.
d) Actividades encamiñadas á promoción de prácticas de responsabilidade social corporativa.
e) Desenvolvemento de proxectos de economía social e fortalecemento do tecido produtivo que favorezan o crecemento económico de base aproveitando o coñecemento do país, a implantación e a rede de relacións que as empresas crearan.
Sindicatos:
a) Actividades de apoio a través dos seus recursos e capacidades humanas e técnicas ás intervencións directas dos actores de cooperación.
b) Actividades de apoio á organización sindical nos países en desenvolvemento, potenciando a capacidade técnica e organizativa destas institucións e apoiando a súa participación no diálogo social nos seus respectivos países co obxectivo de contribuír a unha maior articulación e fortaleza da sociedade civil.
c) Actividades de promoción da organización da produción a través da transferencia da experiencia dos sindicatos agrarios.
d) Actividades encamiñadas á promoción de prácticas de defensa de dereitos laborais cunha especial atención aos dereitos laborais das mulleres.
Comunidades galegas no exterior:
a) Desenvolvemento de proxectos de economía social e fortalecemento do tecido produtivo que favorezan o crecemento económico de base aproveitando o coñecemento do país, a implantación e a rede de relacións que as comunidades galegas crearan.
b) Promoción da igualdade de oportunidades entre homes e mulleres e a defensa dos grupos de poboación máis vulnerables, con especial incidencia na infancia, terceira idade, persoas refuxiadas, desprazadas, inmigrantes, retornadas, minorías étnicas e comunidades indíxenas.
Artigo 3º.-Solicitude.
3.1. A solicitude de subvención presentarase de acordo co modelo que figura como anexo I destas bases reguladoras. De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o tratamento necesario dos datos das entidades beneficiarias e da súa publicación na páxina web, www.cooperaciongalega.org
3.2. A citada solicitude irá acompañada da documentación que se cita a continuación e do proxecto, que se presentará no modelo oficial de documento de formulación de presentación de proxecto. A documentación das carpetas 1 e 2 e os documentos de formulación do proxecto, carpeta 3, presentaranse en orixinal e en soporte electrónico
Carpeta 1: información relativa á entidade solicitante.
a) Certificación asinada pola secretaría da entidade (agás as universidades), relativa á:
*Representación da persoa responsable legal da entidade (para aquelas entidades con domicilio social en Galicia). En defecto da certificación da secretaría, presentarase poder bastante sobre a representación para que a persoa responsable ou delegada en Galicia que actúe en nome da entidade.
*Depósito dos seus estatutos na oficina pública correspondente, cando proceda.
*Que dispón de sede central ou delegación permanente na Comunidade Autónoma de Galicia, agás as universidades e as comunidades galegas e os seu centros colaboradores.
*Composición do órgano de goberno da dirección da entidade (as renovacións ou modificacións da súa composición deben ser notificadas, especialmente no que atinxe aos postos de representación legal e secretaría).
*CIF da entidade.
*No caso das ONGD deberá figurar expresamente o número de socios/as en Galicia.
No caso de que calquera documento dos recollidos neste punto carecese de vixencia no Rexistro Galego de Axentes de Cooperación para o desenvolvemento, farase indicación expresa sobre este e achegarase, debidamente compulsado, o dito documento, co obxecto de ser incorporado de oficio ao rexistro.
Cando a persoa que formule a solicitude non sexa ningunha daquelas das que se dispón de datos no Rexistro Galego de Axentes de Cooperación para o desenvolvemento, deberase achegar, xunto coa certificación anterior, certificación da secretaría da entidade acreditativa da vinculación que a une coa entidade solicitante.
b) Declaración responsable da persoa representante legal da entidade facendo constar que a entidade solicitante non está incursa en ningún dos supostos previstos no artigo 10º da Lei 9/2007, do 13 de xuño, de subvencións de Galicia, segundo modelo que figura como anexo IV.
c) Certificación da Axencia Estatal da Administración Tributaria e da Tesourería Xeral da Seguridade Social acreditativas de estar ao día das obrigas tributarias e sociais e certificación da Consellería de Facenda de non ter ningunha débeda por ningún concepto coa facenda autonómica, agás as universidades e as comunidades galegas no exterior, de acordo co establecido nas letras e) e k) do artigo 48º da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2011 e no que se estableza na Lei de orzamentos xerais da Comunidade Autónoma de Galicia para o 2012. A presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Facenda da Xunta de Galicia.
d) Declaración responsable da persoa que ostenta a representación legal da entidade na que se precisen outras axudas solicitadas de entidades públicas ou privadas para a mesma finalidade.
e) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade. Desta obriga quedarán exceptuadas as universidades.
f) Memoria da organización na que se inclúan as accións da entidade nos últimos dous anos. Farase especial mención dos proxectos de cooperación para o desenvolvemento levados a cabo no ano anterior financiados por entidades galegas, públicas ou privadas, daquelas actuacións levadas a cabo na mesma zona do proxecto que se presenta e das persoas beneficiarias, ou daquelas realizadas noutras zonas pero no mesmo sector de actuación.
g) Plan/estratexia de cooperación da entidade para os seguintes anos (dous como mínimo) na que se enmarca o proxecto presentado.
h) Cando varias entidades se agrupen para a realización dun proxecto, aparte de presentar a documentación prevista nesta carpeta de cada unha das entidades, deberán xuntar á solicitude o contrato ou acordo de colaboración asinado polas persoas que desempeñen a representación legal das entidades polo que se obrigan solidariamente ante a Xunta de Galicia polas posibles responsabilidades derivadas da execución do proxecto e, se é o caso, ao reintegro total ou parcial das subvencións nos supostos de falsidade ou ocultación de datos ou incumprimento pleno ou parcial dos fins para os que se lle concedeu a subvención. Neste documento designarán unha persoa que desempeñe a representación legal, que necesariamente pertencerá á entidade solicitante, e un enderezo único para efectos de notificacións. Así mesmo, deberá detallar as actuacións nas que colaboran conxuntamente e o grao de participación de cada unha delas no que se refire ao financiamento, ás actividades que se van desenvolver e á
distribución da subvención prevista, de ser o caso, mencionando expresamente o valor engadido que achegue cada un dos socios á agrupación. No caso das universidades, o contrato ou acordo de colaboración deberá ser asinado polo seu representante legal.
i) Os axentes de cooperación que pola súa natureza xurídica posúan ánimo de lucro achegarán documento de compromiso de non obter ningún beneficio da operación, segundo establecido no artigo 23º.b da Lei 3/2003, do 19 de xuño, de cooperación para o desenvolvemento. O dito documento estará asinado pola persoa que ostente a representación legal da entidade.
j) As universidades incluirán certificación, expedida pola persoa que desempeñe a representación legal segundo o establecido ao respecto na normativa de universidades e nos respectivos estatutos, autorizando a presentación do proxecto á convocatoria, e autorizando, así mesmo, o compromiso de gasto correspondente.
k) No suposto de que a entidade presentara esta documentación ou parte a outra convocatoria de axudas das convocadas pola Dirección Xeral de Relacións Exteriores e coa UE no ano en curso ou no ano anterior, será suficiente con achegar unha declaración especificando a documentación xa presentada, así como o número de expediente no que se atopa incorporada, anexando a documentación que falte ou estea sen actualizar.
Carpeta 2: Información relativa á contraparte local.
a) Documentación acreditativa da representación legal da entidade: copia do documento no que se recolla o nomeamento da persoa que desempeñe a representación legal e do seu documento ou cédula de identidade.
b) Declaración da persoa que desempeñe a representación legal da entidade en que se especifique, se procede, a personalidade xurídica da entidade socia ou contraparte local, o seu domicilio social, o balance de ingresos e gastos da última liquidación orzamentaria, a cuantificación do número de socios/as da entidade e a descrición da vinculación existente entre a entidade e o persoal ao servizo desta.
c) Copia dos estatutos da entidade e copia do número de identificación fiscal da entidade.
d) Carta de compromiso de participación no proxecto por parte da contraoparte local, asinada pola persoa que desempeñe a representación legal da entidade.
e) Memoria de actividades e traballos da entidade, onde se inclúan outros proxectos de cooperación para o desenvolvemento en que participase, así como experiencia acadada na zona e no sector de actuación do proxecto (como mínimo dos dous últimos anos).
f) No caso de que a contraparte local sexa unha administración ou entidade pública deberá presentar:
*Carta de compromiso de participación no proxecto.
*Fotocopia compulsada do documento ou cédula de identidade da persoa que ostente a representación legal da entidade.
*Copia do documento no que se recolla o nomeamento do representante legal ou certificación expedida polo órgano competente.
No caso de que a entidade solicitante presentara esta documentación ou parte a outra convocatoria de axudas das convocadas pola Dirección Xeral de Relacións Exteriores e coa UE no ano en curso ou no ano anterior, será suficiente con achegar unha declaración especificando a documentación xa presentada, así como o número de expediente en que se atopa incorporada, anexando a documentación que falte.
Carpeta 3: Información relativa ao proxecto.
A información sobre o proxecto presentarase nos documentos normalizados para o efecto (o de formulación e o do orzamento do proxecto), que poderán descargarse da páxina web da cooperación galega, www.cooperaciongalega.org
Calquera problema, dúbida ou aclaración poderá formularse directamente ante a Dirección Xeral de Relacións Exteriores e coa UE ou a través do enderezo electrónico cooperacion.exterior@xunta.es
3.3. A falta de documentación relativa ás carpetas 1 e 2 e de información nalgunha das carpetas impedirán a avaliación do proxecto, se non se procedera á súa emenda dentro do prazo establecido no artigo 17º desta orde. Quedarán excluídos da posibilidade de emenda aqueles documentos que impliquen unha elaboración propia por parte da entidade solicitante, isto é, aqueles previstos nas epígrafes f) e g) da carpeta 1 e os documentos normalizados de proxecto (carpeta 3).
Así mesmo, a presentación da solicitude en modelo distinto do establecido para esta convocatoria (anexo I) ou a manipulación dos documentos de formulación normalizados ou o emprego dun documento que non sexa o adaptado a esta convocatoria conducirá á exclusión e non avaliación do proxecto.
Artigo 4º.-Condicións de financiamento.
4.1. A Xunta de Galicia poderá financiar ata un 95% do orzamento total do proxecto non superando en ningún caso a subvención concedida os 175.000, euros.
Nos proxectos presentados por varias entidades, a subvención concedida non excederá o límite de 350.000 euros.
4.2. A subvención concedida aos proxectos plurianuais distribuirase do seguinte xeito: o 35% no 2011 e o 65% no 2012. Nas contías que se soliciten por anualidade haberase de respectar, na medida do posible, un equilibrio entre o gasto correspondente a infraestruturas, equipamentos, compra de terreos e inmobles e fondo rotatorio (capítulo VII) e o resto de conceptos (capítulo IV).
4.3. Os xuros que, se é o caso, xeren os fondos transferidos pola Xunta de Galicia, reinvestiranse en custos directos, de xeito que non poderán ser imputados a custos indirectos.
Artigo 5º.-Gastos subvencionables, criterios de valoración e valoración dos proxectos.
5.1. Gastos subvencionables:
1. Serán gastos subvencionables os custos directos e os custos indirectos do proxecto, agás no suposto de que as entidades solicitantes sexan empresas, en tal caso subvencionaranse exclusivamente os custos directos.
2. Entenderanse por custos directos aqueles que son imprescindibles para a posta en marcha do proxecto, vinculados á execución da intervención e que financian a consecución dos obxectivos. Para os efectos de concesión da axuda teranse en conta os seguintes:
a) Aqueles derivados da identificación da intervención no terreo o de elaboración de liñas de base, ata un máximo de 10.000 euros por proxecto, sempre que se realizaran no prazo dos tres meses anteriores á data de presentación de solicitudes desta convocatoria.
b) Terreos e inmobles (inclúe compra ou aluguer). No suposto de adquisición de bens inmobles, debe achegarse certificado de taxador/a independente debidamente acreditado e inscrito no correspondente rexistro oficial.
c) Construción e/ou reforma de inmobles e infraestruturas (inclúe elaboración do proxecto, planos, man de obra, dirección de obra, licenza de obras e taxas, materiais de construción e o transporte dos citados materiais). No caso de ser achegada a man de obra ligada a estas tarefas pola contraparte local ou a poboación beneficiaria, só se aceptará a súa valoración de estar acreditada de xeito suficiente a prezos de mercado local. Nos gastos imputados a construción de inmobles deberá especificarse o réxime de propiedade e a titularidade.
d) Equipamentos, materiais e subministracións. Considerarase equipamento a adquisición de elementos de inmobilizado, distintos a terreos e edificios, afectos á actividade subvencionada: maquinaria, mobiliario, equipamentos informáticos e outro equipamento. Nese concepto inclúense os gastos derivados do envío dos equipamentos.
Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipamentos ou prestación de servizos por empresas de consultoría ou asistencia técnica, a entidade beneficiaria deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención. A elección entre as ofertas presentadas, que deberán achegarse na xustificación ou, se é o caso, na solicitude da subvención, realizarase conforme a criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
e) Elementos de transporte especializados e vinculados coa actividade subvencionada (como ambulancias, cisternas de auga, tractores), ata un límite de 30.000 euros.
f) Persoal. Para os efectos desta norma entenderase:
1. Persoal expatriado, aquel persoal da entidade española sometido á lexislación española, que presta os seus servizos no país onde se executa a intervención obxecto da subvención e cuxas funcións e tarefas están directamente relacionadas con aquela. Para o envío de persoas expatriadas achegarase unha memoria xustificativa da necesidade de envío do dito persoal e marcaranse os criterios de aptitude e cualificación requiridos para a correcta realización da acción, a duración e a descrición de tarefas. O salario para o persoal expatriado non excederá de 30.000 euros brutos por persoa e ano.
2. Persoal local, aquel persoal da contraparte local ou contratado ao servizo do proxecto sometido á lexislación laboral do país onde se executa a intervención obxecto de subvención e no que presta os seus servizos, de acordo co réxime laboral correspondente as súas funcións e desempeño, estando as súas funcións e tarefas directamente relacionadas coa intervención. Deberá acreditarse documentalmente o salario medio para ese tipo de contrato do país ou zona onde se execute o proxecto.
3. Persoal en sede, aquel da entidade española sometido á lexislación española, que presta os seus servizos en España, con independencia de que, por razón das súas funcións, teña que desprazarse aos países de execución ocasional ou regularmente, e cuxas funcións e tarefas están imputadas á posta en execución e seguimento da intervención obxecto da subvención. En todos os casos a imputación poderá ser total ou parcial en función da dedicación. A entidade solicitante deberá recorrer na medida do posible aos recursos humanos locais.
Os gastos de persoal subvencionables poderán incluír salarios, seguros sociais a cargo da entidade do persoal afecto á intervención, así como calquera outro seguro que se subscriba a nome do persoal ou da súa familia en primeiro grao. O importe máximo aplicable por este concepto no poderá superar o 70% do orzamento total do proxecto.
g) Servizos técnicos e profesionais, requiridos para a realización de capacitacións, seminarios, diagnósticos, informes, publicacións, control de xestión ou outras necesidades recollidas na formulación da intervención, coa obriga de solicitar ofertas de acordo co establecido na letra d) deste artigo.
h) Funcionamento no terreo, gastos correntes de funcionamento acaecidos no país de execución e ligados á execución do proxecto, así como gastos de oficina e alugueres. Deben responder a custos reais pola execución do proxecto. Inclúe electricidade, auga, aluguer de oficinas, comunicacións, mantemento e seguridade, ata un máximo do 1 % do orzamento do proxecto.
i) Viaxes, aloxamento e axudas de custo. Inclúense os gastos vinculados á mobilidade do persoal e das persoas beneficiarias necesaria para a execución da intervención (incluíndo combustible, seguros e mantemento de vehículos que se atopen especificamente identificados na formulación da intervención e vinculados a esta). A contía máxima que se pode imputar a este concepto non superará o 7% do orzamento total do proxecto, non sendo nunca superior a 15.000 euros.
j) Avaliación externa obrigatoria ao final da intervención e requirida polas bases desta convocatoria no caso dos proxectos que recibiran unha subvención superior a 120.000 euros, así como outras non obrigatorias que se recollan no documento de formulación do proxecto que acompaña a solicitude de subvención. A avaliación externa haberá de ser realizada por persoa ou entidade recoñecida en Galicia e no país de execución do proxecto, para o que se acreditará a súa solvencia e experiencia na realización destas avaliacións, xuntando a documentación que xustifique esta.
A contía máxima que se pode imputar a este concepto non superará o 3 % do orzamento total do proxecto, non sendo nunca superior a 6.000 euros.
k) Fondo rotatorio. Enténdese por tal a cantidade económica que se emprega como empréstitos directos ou en especie ás persoas beneficiarias, que deben ser devoltos por elas nas condicións contractuais que se establezan destinadas a garantir a súa devolución. Adxuntarase en todo caso o Regulamento do funcionamento do fondo. Inclúe gastos de funcionamento, administración e xestión do fondo. O fondo rotatorio non poderá superar o 9% do custo total do proxecto.
l) Os gastos financeiros, os gastos de asesoría xurídica ou financeira, incluídos os de avaliación e auditoría, os gastos rexistrais e periciais para a realización do proxecto son subvencionables sempre que estean directamente relacionados coa actividade subvencionada e sexan indispensables para a axeitada preparación ou execución desta.
3. Custos indirectos: son os gastos propios do funcionamento regular da entidade solicitante e da contraparte, para o sostemento da execución do proxecto, así como da difusión da execución e do seguimento do proxecto en Galicia. A porcentaxe máxima aplicable a este concepto será de ata o 10% do importe total do orzamento do proxecto, non sendo nunca superior a 20.000 euros.
Estes gastos imputaranse pola entidade beneficiaria á actividade subvencionada na parte que razoablemente corresponda, de acordo cos principios e normas de contabilidade xeralmente aceptadas e, en todo caso, na medida en que tales importes correspondan ao período en que efectivamente se realiza a actividade.
O dito gasto imputarase dentro do período de execución da intervención e será acreditado ante a Dirección Xeral de Relacións Exteriores e coa U.E. dunha soa vez pola entidade solicitante mediante unha declaración responsable da persoa que desempeñe a representación legal.
Se a entidade solicitante é unha empresa, en tal caso non se subvencionarán os custos indirectos.
4. No suposto de adquisición, construción, rehabilitación e mellora de bens inventariables estes deberán de quedar formalmente vinculados durante dez anos, os bens inscritibles nun rexistro público, e cinco anos para o resto de bens, aos fins das actuacións realizadas. Unha vez rematen estas, deberán ser transferidos a unha Administración pública do país beneficiario ou a unha contraparte local, que se faga responsable da súa utilización para o fin creado e do seu correcto mantemento. Tal cesión deberá documentarse a través de escritura pública.
No suposto dos bens inscritibles nun rexistro público, deberá facerse contar na escritura pública a circunstancia da afectación e o período polo que se afectan os bens, debendo ser obxecto estes extremos de inscrición no rexistro publico correspondente; a Dirección Xeral de Relacións Exteriores e coa U.E. deberá autorizar previamente tal cesión.
O incumprimento da devandita obriga de destino, que se producirá en todo caso co alleamento ou o gravame do ben, será causa de reintegro, nos termos establecidos no artigo 33º da Lei 9/2007, do 13 de xuño, de subvencións de Galicia, e no artigo 74º do Decreto 11/2009, do 8 de xaneiro, polo que se aproba o Regulamento da dita Lei 9/2007, quedando o ben afecto ao pagamento do reintegro calquera que sexa a persoa ou entidade posuidora, salvo que resulte ser unha terceira protexida pola fe pública rexistral ou se xustifique a adquisición dos bens con boa fe e xusto título ou en establecemento mercantil ou industrial, en caso de bens mobles non inscritibles.
5. En ningún caso serán gastos subvencionables:
*Os elementos de transporte externos, a excepción dos vehículos de dúas rodas e vehículos especializados, como ambulancias, cisternas de auga, tractores, etc.
*Os xuros debedores das contas bancarias,
*Xuros, recargas e sancións administrativas e penais.
*Gastos de procedementos xudiciais.
*As amortizacións de bens inventariables.
5.2. Criterios de valoración.
a) Prioridades para todos os axentes de cooperación:
1. Prioridades xeográficas:
Países prioritarios: América Central (Honduras, O Salvador, Nicaragua e Guatemala); Caribe (Haití, República Dominicana); América do Sur (Perú, Ecuador e Bolivia); África (Cabo Verde, Guinea-Bissau, Mozambique e a poboación saharauí).
2. Prioridades sectoriais.
De acordo co establecido no artigo 8º da Lei galega de cooperación para o desenvolvemento e no II Plan director da Cooperación Galega 2010-2013, teranse especialmente en conta os proxectos que se integren nas seguintes prioridades:
-Cobertura de necesidades sociais básicas (saúde básica, educación básica, seguridade alimentaria, subministración de auga e saneamento e habitabilidade).
-Infraestrutura e promoción do tecido económico (comercio xusto, proxectos de economía social e cooperativas, dinamización do sector privado e programas de desenvolvemento, investimento no sector pesqueiro, investimento no sector agroindustrial, desenvolvemento forestal, comunicacións, enerxías, iniciativas que contribúan ao pleno exercicio dos dereitos económicos das mulleres como promoción do acceso da muller á actividade empresarial, ao emprendemento, á formación e capacitación).
-Participación social, desenvolvemento institucional, bo goberno e construción da paz (defensa dos dereitos humanos, especialmente no referente ás accións positivas tendentes a mellorar a posición das mulleres na sociedade, promoción da participación social e empoderamento, desenvolvemento das institucións e estruturas democráticas, fortalecemento do Estado de dereito e procesos descentralizados).
-Investimento no ser humano (apoio á educación superior e á consolidación da cooperación interuniversitaria, apoio ao desenvolvemento intercultural e á preservación do patrimonio cultural, investigación, transferencia e intercambio de coñecemento e tecnoloxía).
-Xestión ambiental sustentable e hábitat.
3. Prioridades transversais.
De acordo co establecido no II Plan director, as seguintes prioridades débense considera en toda intervención de desenvolvemento, calquera que sexa o seu sector de actuación:
*A loita contra a pobreza.
*A equidade de xénero.
*A defensa da sustentabilidade ambiental.
*O respecto polos dereitos humanos.
*A defensa da interculturalidade.
4. Outras prioridades:
-Que sexan presentados por unha agrupación de entidades, dúas ou máis, das recoñecidas como axente galego de cooperación exterior (artigo 23º b), c), d), e), f), g) da Lei 3/2003, do 19 de xuño, de cooperación para o desenvolvemento. A entidade solicitante asumirá o liderado da dita agrupación.
-Que se desenvolva nun país considerado como menos adiantado (PMA).
-Que complementen programas institucionais de desenvolvemento.
-Que teñan un maior grao de implicación das persoas beneficiarias e da contraparte local no proxecto, tanto na súa formulación como na súa execución. Serán prioritarios aqueles proxectos con maior número de persoas beneficiarias e que incorporen perspectivas de xénero na atención á infancia, ás mulleres, ás comunidades indíxenas, e ás persoas refuxiadas e desprazadas. Así como os proxectos que atendan especificamente a defensa dos dereitos das mulleres e a igualdade entre homes e mulleres.
-Que a súa sustentabilidade estea garantida unha vez finalizada a acción exterior.
-Que se inclúa no proxecto unha estratexia de difusión deste en Galicia.
-Que prevexan a realización dunha avaliación externa que se presentará co informe final, na que conste o grao de cumprimento dos obxectivos acadados, cando se trate de proxectos polos que se solicite unha subvención inferior a 120.000 euros.
5.3. Valoración dos proxectos.
Os proxectos que cumpran os requisitos sinalados nestas bases reguladoras serán avaliados tendo en conta os seguintes criterios.
5.3.1. Aspectos relacionados coa entidade solicitante: ata 15 puntos.
1. Experiencia relevante en accións de cooperación para o desenvolvemento (no sector de actuación do proxecto e no país, zona, comunidade onde se vai executar) suficientemente descrita nas carpetas 1 e 3, para os obxectivos e características do proxecto. Máximo: 5 puntos.
2. Capacidade de execución do proxecto pola entidade (xestión, recursos humanos, técnicos e económicos para o desenvolvemento do proxecto). Máximo: 4 puntos.
3. Estratexia de cooperación da entidade (carpeta 1) para os vindeiros anos (dous como mínimo). Máximo: 3 puntos.
4. Achega financeira da entidade ao proxecto. Esta deberá ser dun mínimo do 5% para ser puntuada. Máximo: 2 puntos.
5. Contribución da entidade solicitante ao fomento do sector galego de cooperación (valorándose o traballo e a presenza en Galicia, a participación en redes galegas, o acomodo a liñas estratéxicas da cooperación). Máximo: 1 punto.
5.3.2. Aspectos relacionados co socio local: ata 15 puntos.
1. Experiencia de traballo en proxectos de cooperación para o desenvolvemento, na zona ou comunidade onde se vai executar o proxecto e no sector de actuación do proxecto, descrita suficientemente na carpeta 2 e 3 para os obxectivos e características do proxecto. Máximo: 5 puntos.
2. Capacidade de execución do proxecto pola contraparte. Garantía de implicación da entidade na comunidade e da propia comunidade no proxecto mediante a intervención da contraparte. Adecuación e coherencia no sector de traballo da entidade e o obxectivo do proxecto. Máximo: 6 puntos.
3. Achega financeira do socio local ao proxecto. Esta deberá de ser dun mínimo do 5% para ser puntuada. Máximo: 1 punto.
4. Participación no proxecto xunto a outras organizacións ou institucións locais. Máximo: 3 puntos.
5.3.3. Aspectos relacionados co contido do proxecto: ata 50 puntos.
1. Pertinencia do proxecto con especial concreción sobre o contexto social, económico, político e cultural das persoas beneficiarias atendendo especificamente ásituación de homes e mulleres, zona e país onde se vai desenvolver; antecedentes e xustificación deste. Máximo: 5 puntos.
2. Coherencia dos obxectivos e resultados coa problemática presentada. Máximo: 5 puntos.
3. Accións que se van desenvolver e prazo de execución. Coherencia na programación temporal. Máximo: 3 puntos.
4. Financiamento: coherencia das partidas orzamentarias cos obxectivos do proxecto. Máximo: 5 puntos.
5. Recursos humanos e técnicos suficientes para acadar os obxectivos do proxecto. Máximo: 3 puntos.
6. Poboación beneficiaria: descrición precisa das persoas destinatarias, criterios de determinación, grao de participación nas distintas fases do proxecto. Máximo: 5 puntos.
7. Viabilidade e sustentabilidade do proxecto a nivel social, económico e ambiental. Máximo: 6 puntos.
8. Impacto e transversabilidade de xénero. Máximo: 6 puntos.
9. Impacto ambiental. Máximo: 4 puntos.
10. Seguimento e avaliación previstos (internos e externos). Máximo: 3 puntos.
11. Difusión do proxecto en Galicia. Máximo: 1 punto.
12. Emprego da lingua galega na realización das actividades para as que se solicita a axuda. Máximo: 1 punto.
13. Inserción do proxecto en estratexias integrais de desenvolvemento de carácter público e/ou existencia de sinerxias con outros axentes no terreo, e garantía de transferencia a unha Administración pública do país beneficiario ou a unha contraparte local dos inmobles financiados con cargo ao proxecto. Máximo: 3 puntos.
5.3.4. Coincidencia do proxecto coa estratexia da Cooperación Galega. Máximo: 10 puntos.
1. País prioritario para a Cooperación Galega. Máximo: 6 puntos.
2. País onde se desenvolva o proxecto que estea considerado como país menos adiantado (PMA). Máximo: 4 puntos.
5.3.5. Proxecto presentado por unha agrupación de entidades (valorarase a pertinencia da agrupación e o impacto que esta terá sobre o proxecto e sobre as entidades participantes nestas). Máximo: 15 puntos.
Non se considerará agrupación de entidades a aquelas que estean formadas por unha asociación e a federación a que pertenza a dita asociación ou aquelas nas que os órganos de goberno sexan coincidentes, total ou parcialmente, en todas entidades agrupadas.
capítulo II
axudas a ongd para actividades de educación para o desenvolvemento
Artigo 6º.-Obxecto.
Este capítulo regula a concesión de subvencións a organizacións non gobernamentais de cooperación para o desenvolvemento para actividades de educación para o desenvolvemento en Galicia nos ámbitos de sensibilización, formación, investigación e mobilización social.
Artigo 7º.-Requisitos que deben reunir as entidades beneficiarias e requisitos dos proxectos.
1. Requisitos que deben reunir as entidades solicitantes (organizacións non gobernamentais para o desenvolvemento):
a) Estar inscrita no Rexistro Galego de Axentes de Cooperación para o Desenvolvemento, creado polo Decreto 326/2004, do 29 de decembro, polo que se regulan os órganos de coordinación e asesoramento en materia de cooperación para o desenvolvemento e polo que se crea o citado rexistro, con polo menos seis meses de antelación ao día de publicación da convocatoria.
b) Xustificar, se é o caso, e antes da data de presentación da solicitude para esta convocatoria, as axudas recibidas para as anualidades 2009 e anteriores, por parte da Xunta de Galicia a outros proxectos en materia de sensibilización e de cooperación para o desenvolvemento subvencionados anteriormente. Así mesmo, é necesario que se efectuase o correspondente ingreso, nos casos en que, sobre as entidades beneficiarias de axudas económicas, recaese resolución administrativa ou xudicial firme de reintegro.
c) Non incorrer en ningún dos supostos previstos no artigo 10º da Lei 9/2007, do 13 de xuño, de subvencións de Galicia.
d) Ter sede, domicilio social ou delegación permanente na Comunidade Autónoma de Galicia, agás as comunidades no exterior. Entenderase por delegación permanente aquela que conte con persoal permanente da organización e local fixo onde realicen as súas actividades. Neste caso, esta asumirá a responsabilidade directa na presentación da solicitude e comprometerase ao mantemento da documentación, á contabilidade e coxestión do proxecto na súa oficina de Galicia, entendendo por esta a participación en, polo menos, a identificación, formulación, seguimento e avaliación do proxecto.
e) Tamén poderán acceder ás subvencións os proxectos presentados por unha ONGD agrupada con calquera das entidades definidas como axentes de cooperación segundo o artigo 23º.1, letras b), c), d), e), f), g) da Lei 3/2003, do 19 de xuño, de cooperación para o desenvolvemento, que cumprindo os requisitos anteriores se presenten agrupadas. Os axentes de cooperación que pola súa natureza xurídica posúan ánimo de lucro achegarán documento de compromiso de non obter ningún beneficio da operación, segundo o artigo 23º.b) da Lei 3/2003, do 19 de xuño, de cooperación para o desenvolvemento. O devandito documento estará asinado pola persoa que desempeñe a representación legal da entidade.
Tanto na solicitude como na resolución de concesión, deberán facerse constar os compromisos de execución asumidos por cada entidade membro da agrupación, así coma o importe da subvención que vaia executar cada unha delas. As entidades agrupadas asumen a responsabilidade solidaria do proxecto e designarán unha persoa como responsable con poderes bastantes para cumprir as obrigas que como beneficiaria lle corresponderían á agrupación de entidades, e que necesariamente pertencerá á ONGD solicitante. Así mesmo, designarán un enderezo único para os efectos de notificacións administrativas dos expedientes. Non poderá disolverse a agrupación ata que transcorra o prazo de prescrición de catro anos, desde a aprobación do proxecto.
f) A ONGD solicitante poderá presentar un máximo de dous proxectos, que poderán ser tres no suposto de presentar este último en agrupación con outras entidades.
2. Requisitos dos proxectos.
a) Non estar iniciada a execución do proxecto antes da data de publicación desta convocatoria, sendo necesario que o inicio das actividades sexa no ano 2011. Nos supostos en que o proxecto teña carácter anual, os proxectos deberán executarse antes do 30 de decembro do ano de concesión da subvención. No caso de proxectos con carácter plurianual, os proxectos deberán executarse antes do 30 de novembro do ano seguinte ao de concesión da subvención.
b) Que se leven a cabo no territorio da Comunidade Autónoma de Galicia.
c) Que non vaian dirixidas exclusivamente aos membros da propia organización.
Artigo 8º.-Solicitude.
8.1. A solicitude de subvención presentarase de acordo co modelo que figura como anexo II destas bases reguladoras.
De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o tratamento necesario dos datos das entidades beneficiarias e da súa publicación na páxina web www.cooperaciongalega.org
8.2. A citada solicitude irá acompañada da documentación que se recolle a continuación, e do proxecto, que se presentará no modelo oficial de formulario de presentación de proxecto. A documentación da carpeta 1 e o documento de formulación do proxecto, carpeta 2, serán presentados en orixinal e en soporte electrónico.
*Carpeta 1: información relativa á ONGD solicitante:
a) Certificación da Secretaría da entidade acreditativa da vixencia dos datos depositados no Rexistro Galego de Axentes de Cooperación para o desenvolvemento, en relación á documentación que se recolle a continuación, con indicación do número de inscrición no dito rexistro. Esta certificación fará referencia a:
*Representación da persoa responsable legal da entidade (para aquelas entidades con domicilio social en Galicia). En defecto da certificación da Secretaría, presentarase poder bastante sobre a representación para que a persoa responsable ou delegado/a en Galicia actúe en nome da entidade.
*Que dispón de sede central ou delegación permanente na Comunidade Autónoma de Galicia.
*Composición do órgano de goberno da dirección da entidade (as renovacións ou modificacións da súa composición deben ser notificadas, especialmente no que atinxe aos postos de representante legal e secretaría).
*CIF da entidade.
*Número de socios/as en Galicia.
No caso de que calquera documento dos recollidos nesta epígrafe a) carecese de vixencia no Rexistro Galego de Axentes de Cooperación para o desenvolvemento, farase indicación expresa sobre este e achegarase, debidamente compulsado o dito documento, ao obxecto de ser incorporado de oficio ao rexistro.
Cando a persoa que formule a solicitude non sexa ningunha daquelas das que se dispón de datos no Rexistro Galego de Axentes de Cooperación para o desenvolvemento, deberase achegar xunto coa certificación anterior, certificación da Secretaría da entidade acreditativa da vinculación que a une coa entidade solicitante.
b) Memoria da organización na que se inclúan as accións da entidade nos últimos dous anos. Farase especial mención dos proxectos de educación para o desenvolvemento realizados, así como dos proxectos levados a cabo no ano anterior financiados por entidades galegas, públicas ou privadas.
c) Plan/estratexia de educación para o desenvolvemento e/ou plan/estratexia específica nas áreas de educación, formación, sensibilización, investigación, ou incidencia e mobilización social da organización para os seguintes anos (dous como mínimo) na que se enmarca o proxecto presentado.
d) Declaración responsable da persoa que desempeñe a representación legal da entidade na que conste que a entidade solicitante non está incursa en ningún dos supostos previstos no artigo 10º da Lei 9/2007, do 13 de xuño, de subvencións de Galicia, segundo modelo que figura como anexo IV.
e) Declaración responsable da persoa que desempeñe a representación legal da entidade na que se precisen outras axudas solicitadas de entidades públicas ou privadas para a mesma finalidade.
f) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade.
g) Cando varias entidades se agrupen para a realización dun proxecto, aparte de presentar a documentación prevista nesta carpeta de cada unha das entidades, deberán xuntar á solicitude o contrato ou acordo de colaboración asinado entre as persoas que desempeñe a representación legal das entidades polo que se obrigan solidariamente ante a Xunta de Galicia polas posibles responsabilidades derivadas da execución do proxecto e, se é o caso, ao reintegro total ou parcial das subvencións nos supostos de falsidade ou ocultación de datos ou incumprimento pleno ou parcial dos fins para os que se lle concedeu a subvención. Neste documento designarán unha persoa que desempeñen a representación legal, que necesariamente pertencerá á ONGD solicitante, e un enderezo único para os efectos de notificacións. Así mesmo, deberá detallar as actuacións nas que colaboran conxuntamente e o grao de participación de cada unha delas no que se refire ao financiamento, ás actividades que se van desenvolver e á
distribución da subvención prevista, de ser o caso, mencionando expresamente o valor engadido que achegue cada un dos socios á agrupación.
h) Declaración responsable da persoa que desempeñe a representación legal da entidade solicitante de estar ao corrente no cumprimento das obrigas tributarias e fronte á Seguridade Social española e non ter pendente de pagamento ningunha outra débeda coa Administración pública da Comunidade Autónoma de Galicia, nin ser debedor por resolución de procedencia de reintegro, conforme o establecido polo artigo 22º.1 do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
i) No caso de que a entidade presentase esta documentación ou parte dela a outra convocatoria de axudas das convocadas pola Dirección Xeral de Relacións Exteriores e coa UE no ano en curso ou no ano anterior, será suficiente con achegar unha declaración especificando a documentación xa presentada, así como o número de expediente no que se atopa incorporada, achegando a documentación que falte.
*Carpeta 2: información sobre o proxecto de educación para o desenvolvemento.
A información sobre o proxecto presentarase nos documentos normalizados para o efecto (o de formulación e o do orzamento do proxecto), que poderá descargarse da páxina web da cooperación galega, www.cooperaciongalega.org.
Calquera problema, dúbida ou aclaración poderá formularse directamente ante a Dirección Xeral de Relacións Exteriores e coa UE ou a través do enderezo electrónico cooperacion.exterior@xunta.es.
8.3. A falta de documentación relativa ás carpetas 1 e 2 e de información nalgunha das carpetas, impedirán a avaliación do proxecto, se non se procedese á súa emenda dentro do prazo establecido no artigo 17º desta orde. Quedarán excluídos da posibilidade de emenda aqueles documentos que impliquen unha elaboración propia por parte da entidade solicitante, isto é, aqueles previstos nas epígrafes b) e c) da carpeta 1 e o documento de proxecto (carpeta 2).
Así mesmo, a presentación da solicitude en modelo distinto do establecido para esta convocatoria (anexo II), a manipulación do documento de formulación normalizado ou o emprego dun documento que non sexa o adaptado a esta convocatoria conducirá á exclusión e non avaliación do proxecto.
Artigo 9º.-Condicións de financiamento.
9.1. Con cargo a esta convocatoria a Dirección Xeral de Relacións Exteriores e coa UE poderá financiar ata un 90% do orzamento total do proxecto, non superando, en ningún caso, a subvención concedida os 25.000 euros. Nos proxectos presentados por varias entidades, a Dirección Xeral de Relacións Exteriores e coa UE poderá financiar ata un 95% do orzamento total do proxecto, non superando, en ningún caso, a cantidade concedida os 50.000 euros.
9.2. A subvención concedida aos proxectos plurianuais distribuirase do seguinte xeito: o 40% no 2011 e o 60% no 2012.
9.3. A contía mínima que a entidade solicitante deberá achegar a través de fondos propios ou outros, nunca poderá comprender financiamento solicitado ou concedido pola Dirección Xeral de Relacións Exteriores e coa UE, a través de calquera dos medios previstos no II Plan director da cooperación galega.
Artigo 10º.-Gastos subvencionables, criterios de valoración e valoración das solicitudes.
10.1. Gastos subvencionables:
a) Gastos de locais (non inclúe aqueles correspondentes á sede da propia organización) para realizar as actividades xustificadas dentro do proxecto.
b) Axudas de custo, gastos de desprazamento do profesorado e, cando resulte imprescindible, as remuneracións de profesionais vencellados ás actividades do proxecto: profesorado, conferenciantes, monitores/as, investigadores/as.
c) Gastos de publicidade da convocatoria da actividade.
d) Gastos propios da actividade de educación para o desenvolvemento (non se inclúen os de adquisición de bens inventariables).
e) Gastos de persoal ao servizo do proxecto, debidamente motivados. Queda excluído o persoal da entidade non vinculado á actividade de educación para o desenvolvemento.
A contía máxima que se pode imputar a este concepto non superará o 50% do orzamento total do proxecto.
f) Custos indirectos: aqueles gastos da entidade solicitante asociados á administración, xestión, supervisión, non podendo exceder estes do 10% do importe total da subvención solicitada á Xunta de Galicia. Estes gastos serán imputados pola entidade beneficiaria á actividade subvencionada na parte que razoablemente corresponda de acordo cos principios e normas de contabilidade xeralmente aceptadas e, en todo caso, na medida en que tales entes correspondan ao período en que efectivamente se realiza a actividade.
Os gastos correspondentes a teléfono, correo e internet consideraranse incluídos neste punto.
10.2. Criterios de valoración.
Os criterios de valoración ordenaranse de acordo coas seguintes prioridades:
1. Que potencien as seguintes accións:
a) Coñecemento das causas que xeran a pobreza e as desigualdades e das posibilidades reais de superación destas, e/ou da realidade dos países máis desfavorecidos.
b) Difusión do contido daqueles proxectos de cooperación que estean en execución na actualidade ou que se executasen nos últimos tres anos con axudas da Xunta de Galicia.
c) Fomento na sociedade galega, especialmente entre os mozos/as, dos valores da solidariedade e da cooperación para o desenvolvemento e proxectos que se vaian realizar en centros educativos.
d) Fomento da formación e capacitación do voluntariado e profesionais da Comunidade Autónoma de Galicia externos á organización para o traballo especializado no ámbito da solidariedade e da cooperación para o desenvolvemento.
e) Accións que permitan a participación activa da cidadanía ou colectivos destinatarios.
f) Accións destinadas á difusión dos Obxectivos de Desenvolvemento do Milenio e que divulguen a situación nos países en vías de desenvolvemento dos sectores máis vulnerables da poboación, en particular, infancia e xuventude, mulleres, comunidades indíxenas, persoas refuxiadas e desprazadas.
g) Accións que promovan o comercio xusto e o consumo responsable.
h) Accións que promovan a investigación en educación para o desenvolvemento en Galicia, a sistematización de experiencias executadas ou en execución e a difusión pública dos resultados.
i) Accións que promovan a equidade de xénero e ou difundan o papel das mulleres como artífices clave do desenvolvemento das súas comunidades na erradicación e loita contra a pobreza.
2. Outras prioridades:
-Que sexan presentados por una agrupación de entidades. Para os efectos desta convocatoria enténdese por agrupación de entidades aqueles asinados entre dúas ou máis ONGD, e os asinados entre unha ou máis ONGD cunha ou máis entidades galegas recoñecidas como axente galego de cooperación exterior (artigo 23º.1 b), c), d), e), f), g) da Lei 3/2003, do 19 de xuño, de cooperación para o desenvolvemento). Será requisito indispensable para o seu recoñecemento que a entidade que asuma o liderado da dita agrupación sexa a ONGD solicitante.
-Que o eido de incidencia e/ou execución inclúa concellos de menos de 50.000 habitantes e/ou concellos situados no medio rural.
-Implicación garantida no proxecto de asociacións ou grupos de acción social dos concellos e/ou parroquias nas que teñan lugar as actividades.
-Proxectos que teñan unha elevada porcentaxe de financiamento da entidade solicitante ou doutras entidades.
-Proxectos cuxo soporte e difusión estean baseados na utilización de novas tecnoloxías.
-Proxectos integrados en campañas globais de sensibilización ou incidencia social.
10.3. Valoración das solicitudes.
As actividades que cumpran os requisitos sinalados nestas bases reguladoras serán avaliadas tendo en conta os seguintes criterios.
10.3.1. Aspectos relacionados coa entidade solicitante: 20 puntos.
1. Experiencia, traxectoria e capacidade de difusión e impacto da entidade en accións de educación para o desenvolvemento (subvencionadas pola Comunidade Autónoma de Galicia, ou por calquera outra entidade financiadora), suficientemente descrita nas carpetas 1 e 2, para os obxectivos e características do proxecto. Máximo: 5 puntos.
2. Capacidade de execución do proxecto pola entidade (xestión, recursos humanos, técnicos e económicos de que dispón a entidade) para o desenvolvemento do proxecto. Máximo: 5 puntos.
3. Estratexia concreta de educación para o desenvolvemento da entidade para os vindeiros anos (dous como mínimo). Máximo: 3 puntos.
4. Achega financeira da ONGD ao proxecto ou doutras entidades. Esta deberá de ser dun mínimo do 10% para ser puntuada. Máximo 3 puntos.
5. Contribución da ONGD solicitante ao fomento do sector galego de cooperación (valorándose o traballo e a presenza en Galicia, a participación en redes galegas, o acomodo a liñas estratéxicas da cooperación). Máximo: 2 puntos.
6. Outros méritos que a entidade solicitante queira alegar relacionados coa integración da actividade noutros proxectos globais cuxos efectos teñan carácter de permanencia ou o carácter innovador das actividades previstas desde o punto de vista da temática e/ou a metodoloxía. Máximo: 2 puntos.
10.3.2. Aspectos relacionados co proxecto: ata 65 70 puntos.
1. Pertinencia do proxecto con especial atención ao contexto social, económico, político e cultural, en función do lugar/es de realización e o público obxectivo. Máximo: 5 puntos.
2. Coherencia dos obxectivos e resultados formulados coa temática do proxecto. Máximo: 5 puntos.
3. Accións que se van desenvolver e prazo de execución. Coherencia na programación temporal. Máximo: 3 puntos
4. Contido da acción, segundo os criterios seguintes. Máximo: 15 puntos.
a) Loita contra as causas da pobreza a partir do coñecemento da realidade dos países máis desfavorecidos. Máximo: 2 puntos.
b) Fomento da formación e capacitación de voluntariado e profesionais galegos en materia de cooperación para o desenvolvemento. Máximo: 1 puntos.
c) Accións destinadas á difusión dos obxectivos de desenvolvemento do milenio (ODM) e aquelas que difundan a situación nos países máis desfavorecidos dos sectores máis vulnerables da poboación, en particular, infancia e xuventude, mulleres, comunidades indíxenas, persoas refuxiadas e desprazadas. Tamén os proxectos de difusión, promoción e defensa das necesidades básicas e estratéxicas das mulleres orientados á superación das relacións de desigualdade; así como accións que promovan, defendan e difundan os valores ambientais, a súa conservación e mellora. Máximo: 2 puntos.
d) Accións que promovan o comercio xusto e o consumo responsable. Máximo: 2 puntos.
e) Integración en campañas globais de sensibilización. Máximo: 2 puntos.
f) Accións que fomenten a investigación en educación para o desenvolvemento en Galicia. Máximo 2 puntos.
g) Accións que promovan o coñecemento, defensa e promoción dos dereitos humanos, especialmente das mulleres a través da visualización das desigualdades de xénero. Máximo 2 puntos.
h) Accións que promovan a visibilidade e o empoderamento das mulleres, dando voz ás mulleres desde a súa diversidade, e tentando incidir nos patróns sexistas das sociedades nas que se basea. Máximo 2 puntos.
5. Incidencia prevista das actividades: descrición precisa dos destinatarios/as, número de persoas ás cales se dirixe e a súa pertenza aos colectivos prioritarios (nenos/as, mozos/as, profesorado de todos os niveis educativos e/ou monitores/as de tempo libre para mozos/as). Máximo: 6 puntos.
6. Ámbito de incidencia e/ou execución en concellos de menos de 50.000 habitantes e/ou concellos situados no medio rural, número de concellos nos que se realizan actividades. Máximo: 4 puntos.
7. Financiamento: coherencia das partidas orzamentarias cos obxectivos do proxecto. Máximo: 5 puntos.
8. Recursos humanos e técnicos adecuados ás necesidades de execución e seguimento dos obxectivos do proxecto. Máximo: 3 puntos.
9. Grao de ambición dos resultados agardados e garantía a priori para asegurar a eficiencia do proxecto. Máximo: 4 puntos.
10. Seguimento e avaliación previstos (internos e externos). Máximo: 3 puntos.
11. Integración do proxecto en estratexias integrais públicas de educación (por exemplo educación para a cidadanía) ou sensibilización, e/ou con outras ONGD. Colaboración con asociacións e/ou grupos de acción social dos concellos e/ou parroquias nas que teñan lugar as actividades. Máximo: 5 puntos.
12. Difusión do proxecto, proxectos cuxo soporte e difusión estean baseados na utilización de novas tecnoloxías, campañas innovadoras. Máximo: 5 puntos.
13. Accións que recollan a difusión de proxectos de cooperación en execución ou executados con axudas da Xunta de Galicia. Máximo: 4 puntos.
14. Emprego da lingua galega na realización das actividades para as que se solicita a axuda. Máximo: 3 puntos.
10.3.3. Presentación do proxecto nunha agrupación de entidades (valorarase a pertinencia da agrupación e o impacto que esta terá sobre o proxecto e sobre as entidades participantes na mesma). Máximo: 10 puntos.
Non se considerará agrupación de entidades a aquelas que estean formadas por unha asociación e a federación a que pertenza a dita asociación ou aquelas nas que os órganos de goberno sexan coincidentes, total ou parcialmente, en todas as entidades agrupadas.
capítulo III
axudas para a consolidación e o fortalecemento de ongd
Artigo 11º.-Obxecto.
Este capítulo regula a concesión de subvencións para a consolidación e fortalecemento de organizacións non gobernamentais de cooperación para o desenvolvemento, con domicilio social ou sede permanente en Galicia. O fin último da convocatoria é completar en Galicia o máximo de fases posibles do ciclo do proxecto no ámbito da cooperación (identificación, formulación, xestión, avaliación e promoción de actividades propias) coa máxima garantía de eficiencia e calidade.
Artigo 12º.-Requisitos que deben reunir as entidades beneficiarias e os proxectos.
12.1. As entidades solicitantes (organizacións non gobernamentais para o desenvolvemento) deben reunir os seguintes requisitos:
a) Estar inscritas no Rexistro Galego de Axentes de Cooperación para o Desenvolvemento, creado polo Decreto 326/2004, do 29 de decembro, polo que se regulan os órganos de coordinación e asesoramento en materia de cooperación para o desenvolvemento e polo que se crea o citado rexistro, con polo menos seis meses de antelación ao día de publicación da convocatoria.
b) Xustificar, se é o caso, e antes da data de presentación da solicitude para esta convocatoria as axudas recibidas, para as anualidades 2009 e anteriores, por parte da Xunta de Galicia a outros proxectos en materia de consolidación e fortalecemento, así como de cooperación para o desenvolvemento e de actividades formativas e de sensibilización subvencionados anteriormente. Así mesmo, é necesario que se efectuase o correspondente ingreso, nos casos en que, sobre os beneficiarios de axudas económicas, recaese resolución administrativa ou xudicial firme de reintegro.
c) Non estar incurso en ningún dos supostos previstos no artigo 10º da Lei 9/2007, do 13 de xuño, de subvencións de Galicia.
d) Ter sede, domicilio social ou delegación permanente na Comunidade Autónoma de Galicia, agás as comunidades no exterior. Entenderase por delegación permanente aquela que conte con persoal permanente da organización e local fixo onde realicen as súas actividades. Neste caso, esta asumirá a responsabilidade directa na presentación da solicitude e comprometerase ao mantemento da documentación, á contabilidade e coxestión do proxecto na súa oficina de Galicia, entendendo por esta a participación en, polo menos, a identificación, formulación, seguimento e avaliación do proxecto.
e) Non ter recibido en máis de catro ocasións axudas con cargo a esta convocatoria.
f) Tamén poderán acceder ás subvencións os proxectos presentados por varias ONGD, que cumprindo os requisitos anteriores se presenten agrupadas. As entidades agrupadas asumen a responsabilidade solidaria do proxecto e designarán unha persoa como responsable, con poderes bastantes para cumprir as obrigas que como beneficiaria lle corresponderían á agrupación de entidades, e que necesariamente pertencerá á ONGD solicitante. Así mesmo, designarán un enderezo único para os efectos de notificacións administrativas dos expedientes.
Todos os membros da agrupación de entidades deben contribuír significativamente cos recursos financeiros e/ou outros, así como desempeñar un papel activo na acción. Cada unha das entidades agrupadas deberá cumprir os requisitos sinalados anteriormente, agás o sinalado na letra c) deste punto, que o deberá cumprir unicamente a ONGD solicitante.
Tanto na solicitude como na resolución de concesión, deberán facerse constar os compromisos de execución asumidos por cada entidade membro da agrupación, así como o importe da subvención que se vaia executar por cada unha delas. Non poderá disolverse a agrupación ata que transcorra o prazo de prescrición de catro anos, desde a aprobación do proxecto.
g) A ONGD solicitante poderá presentar un máximo dun proxecto, que poderán ser dous no suposto de presentar este último en agrupación con outras entidades.
12.2. Requisitos dos proxectos:
a) Non estar iniciada a execución do proxecto antes da data de publicación desta convocatoria, sendo necesario que o inicio das actividades sexa no ano 2011. Nos supostos en que o proxecto teña carácter anual, os proxectos deberán executarse antes do 30 de decembro do ano de concesión da subvención. No caso de proxectos con carácter plurianual, os proxectos deberán executarse antes do 30 de novembro do ano seguinte ao de concesión da subvención.
b) Que se leven a cabo no territorio da Comunidade Autónoma de Galicia.
Artigo 13º.-Solicitude.
13.1. A solicitude de subvención presentarase no modelo que figura como anexo III destas bases reguladoras.
De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o tratamento necesario dos datos das entidades beneficiarias e da súa publicación na web, www.cooperaciongalega.org
13.2. A citada solicitude irá acompañada da documentación do proxecto que se recolle a continuación, que se presentará no modelo oficial de documento de formulación de presentación do proxecto. A documentación da carpeta 1 e o documento de formulación do proxecto, carpeta 2, serán presentados en orixinal e en soporte electrónico.
* Carpeta 1: Información relativa á/ás entidade/es solicitante/es:
a) Certificación da Secretaría da entidade acreditativa da vixencia dos datos depositados no Rexistro Galego de Axentes de Cooperación para o Desenvolvemento, en relación á documentación que se recolle a continuación, con indicación do número de inscrición no dito rexistro. Esta certificación fará referencia a:
*Representación da persoa responsable legal da entidade (para aquelas entidades con domicilio social en Galicia). En defecto da certificación da Secretaría, presentarase poder bastante sobre a representación para que a persoa responsable ou delegada en Galicia actúe en nome da entidade.
*Que dispón de sede central ou delegación permanente na Comunidade Autónoma de Galicia.
*Composición do órgano de goberno da dirección da entidade, a nivel estatal e en Galicia, se procede (as renovacións ou modificacións da súa composición deben ser notificadas, especialmente no que atinxe aos postos de representante legal e secretario/a).
*CIF da entidade.
*Número de socios/as en Galicia.
No caso de que calquera documento dos recollidos nesta epígrafe a) carecese de vixencia no Rexistro Galego de Axentes de Cooperación para o Desenvolvemento, farase indicación expresa sobre este e achegarase, debidamente compulsado, ao obxecto de ser incorporado de oficio ao rexistro.
Cando a persoa que formule a solicitude non sexa ningunha daquelas das que se dispón de datos no Rexistro Galego de Axentes de Cooperación para o Desenvolvemento, deberase de achegar xunto coa certificación anterior, certificación da Secretaría da entidade acreditativa da vinculación que a une coa entidade solicitante.
b) Memoria da organización na que se inclúan as accións da entidade nos últimos dous anos. Farase especial mención dos proxectos levados a cabo no ano anterior financiados por entidades galegas, públicas ou privadas.
c) Plan/estratexia da organización e/ou diagnóstico organizativo desta en todos os seus ámbitos de actuación ou na área que se desexa fortalecer, adaptado á realidade galega, para os seguintes anos (dous como mínimo) na que se enmarca o proxecto presentado, así como a previsión de gastos, ingresos, socios/as, persoal contratado e voluntario. Se o obxecto da solicitude é a elaboración do dito plan, xuntarase o orzamento ou proxecto da consultora ou entidade implicada.
d) Declaración responsable da persoa que desempeñe a representación legal da entidade na que conste que a entidade solicitante non está incursa en ningún dos supostos previstos no artigo 10º da Lei 9/2007, do 13 de xuño, de subvencións de Galicia, segundo modelo que figura como anexo IV.
e) Declaración responsable do representante legal da entidade doutras axudas solicitadas de entidades públicas ou privadas para a mesma finalidade.
f) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade
g) Cando varias entidades se agrupen para a realización dun proxecto, aparte de presentar a documentación prevista nesta carpeta de todas as entidades, deberán xuntar á solicitude o contrato ou acordo de colaboración asinado polas persoas que ostenten a representación legal das entidades polo que se obrigan solidariamente ante a Xunta de Galicia polas posibles responsabilidades derivadas da execución do proxecto e, de ser o caso, ao reintegro total ou parcial das subvencións nos supostos de falsidade ou ocultación de datos ou incumprimento pleno ou parcial dos fins para os que se lle concedeu a subvención. Neste documento designarán unha persoa que ostente a representación legal, que necesariamente pertencerá á ONGD solicitante, e un enderezo único a efectos de notificacións. Así mesmo, deberá detallar as actuacións nas que colaboran conxuntamente e o grao de participación de cada unha delas no que se refire ao financiamento, ás actividades que se van desenvolver e á distribución da
subvención prevista, de ser o caso, mencionando expresamente o valor engadido que achegue cada un dos socios á agrupación.
h) Se é o caso, escritura de compravenda ou de doazón ou contrato de alugueiro do local social que vaia ser empregado como sede da agrupación de entidades ou, de ser o caso, acordo, certificación ou documento que acredite a cesión ou posta a disposición do local a nome da ONGD solicitante.
i) Se é o caso, facturas de gastos fixos correspondentes ao último ano. Non se inclúen os gastos variables como electricidade, auga, teléfono e outros de semellante natureza.
j) Se é o caso, documentos acreditativos da relación ou vinculación existente entre a entidade e o persoal ao servizo desta (contratos laborais, declaración responsable, etc.).
k) Declaración responsable da persoa que desempeñe a representación legal da entidade solicitante de estar ao corrente no cumprimento das obrigas tributarias e fronte á Seguridade Social española e non ter pendente de pagamento ningunha outra débeda coa Administración Pública da Comunidade Autónoma de Galicia, nin ser debedora por resolución de procedencia de reintegro, conforme o establecido polo artigo 22º.1 do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
l) No caso de que a entidade presentara esta documentación ou parte dela a outra convocatoria de axudas das convocadas pola Dirección Xeral de Relacións Exteriores e coa U.E. no ano en curso ou no ano anterior, será suficiente con achegar unha declaración especificando a documentación xa presentada, así como o número de expediente no que se atopa incorporada, anexando a documentación que falte.
* Carpeta 2: Información relativa ao proxecto:
A información sobre o proxecto presentarase nos documentos normalizados para o efecto (o de formulación e o do orzamento do proxecto), que poderá descargarse da páxina web da cooperación galega, www.cooperaciongalega.org
Calquera problema, dúbida ou aclaración poderá formularse ante a Dirección Xeral de Relacións Exteriores e coa U.E. a través do enderezo electrónico: cooperacion.exterior@xunta.es
13.3. A falta de documentación relativa ás carpetas 1 e 2 e de información nalgunha das carpetas, impedirán a avaliación do proxecto, se non se procederá á súa emenda dentro do prazo establecido no artigo 17º desta orde. Quedarán excluídos da posibilidade de emenda aqueles documentos que impliquen unha elaboración propia por parte da entidade solicitante, isto é, aqueles previstos nas letras b) e c) da carpeta 1 e o documento de proxecto (carpeta 2).
Así mesmo, a presentación da solicitude en modelo distinto do establecido para esta convocatoria (anexo III) ou a manipulación do documento de formulación normalizado ou o emprego dun documento que non sexa o adaptado a esta convocatoria conducirá á exclusión e non avaliación do proxecto.
Artigo 14º.-Condicións de financiamento.
A Xunta de Galicia poderá financiar ata un 90% do orzamento total do proxecto, non superando en ningún caso a subvención concedida os 30.000 euros, para as entidades con enderezo social en Galicia, e 20.000 euros, para aquelas con delegación permanente en Galicia.
Nos proxectos presentados por varias entidades agrupadas, a cantidade concedida non superará o límite de 60.000 euros.
A subvención concedida aos proxectos plurianuais, distribuirase do seguinte xeito: o 40% no 2011 e o 60% no 2012.
Artigo 15º.-Gastos subvencionables, criterios de valoración e valoración das solicitudes.
15.1. Gastos subvencionables:
15.1.1. No caso de proxectos presentados por unha ONGD:
a) Para todas as entidades:
*Formación técnica de persoal, de socios/as e do voluntariado, a través da realización de seminarios, talleres internos, incluíndo o material didáctico consumible e os honorarios e axudas de custo do profesorado.
Primarase a formación que verse sobre: mellora da xestión da ONGD, aspectos técnicos das diferentes fases dun proxecto de desenvolvemento ou de sensibilización, técnicas de comunicación externa ou de relación con medios de comunicación e aplicación da perspectiva de xénero cara ao interior das organizacións.
O persoal contratado para os efectos de impartir formación non poderá ter vinculación ningunha coa entidade contratante ou coas entidades membros da agrupación de entidades, de ser o caso.
*Gastos derivados da contratación de persoal en Galicia encargado do deseño e da realización de campañas e actividades de sensibilización, educación para o desenvolvemento, comercio xusto, consumo responsable ou incidencia social.
*Elaboración ou adaptación de páxinas web ao galego, sen menoscabo de versións totais ou parciais en castelán ou outras linguas.
Nestes dous casos, a inclusión de gastos derivados da contratación de persoal deberá estar xustificada por necesidade da estratexia da entidade en Galicia e do proxecto en cuestión. Os gastos de contratación, que incluirán salario base e Seguridade Social, non superarán en ningún caso o 70% da subvención total solicitada.
b) Só para aquelas entidades con enderezo social en Galicia:
-Fortalecemento das áreas de: cooperación, tanto na planificación integral desta como na mellora das distintas fases de identificación, formulación, xestión ou avaliación; comunicación, especialmente no que se refire á elaboración e implantación de plans de comunicación, así como á relación cos medios de comunicación e a prensa; e o comercio xusto; a área de xénero e aplicación da súa perspectiva en todas as fases do proxecto; designación de responsables de xénero nas ONGD.
Nestes tres casos poderanse incluír gastos de contratación de persoal sempre e cando se xustifique a súa presencia por necesidade da estratexia da entidade e do proxecto en cuestión. Os gastos de contratación, que incluirán salario base e Seguridade Social, non superarán en ningún caso o 70% da subvención total solicitada.
-Deseño ou contratación externa de campañas de captación de socios/as e voluntariado (as campañas deberán respectar os códigos de conduta e de imaxes propios do sector, avalados polas súas organizacións máis representativas, Coordinadora Galega de ONGD e Coordinadora de ONGD-España).
-Estudos de viabilidade, fortalecemento da organización, mellora de calidade e outros de natureza análoga, ou realización de plans estratéxicos, políticas de xénero e de educación para o desenvolvemento, etc.
15.1.2. No caso de proxectos presentados por unha agrupación de ONGD, ademais das anteriores, poderanse subvencionar as seguintes actividades:
-Aluguer de locais na Comunidade Autónoma de Galicia, que vaian ser utilizados como sede da agrupación de entidades.
-Contratación de persoal técnico para a dinamización da agrupación de entidades e as ONGD integrantes deste, ata un máximo do 50% da subvención total solicitada.
-Material de oficina (ata un máximo do 5% do orzamento total do proxecto).
En ningún caso se subvencionarán gastos de capital como adquisición de equipos ou materiais non funxibles.
15.2. Criterios de valoración.
Os proxectos que cumpran os requisitos sinalados nestas bases reguladoras serán avaliados tendo en conta os seguintes criterios:
15.2.1. Aspectos relacionados coa traxectoria da entidade solicitante: 30 puntos.
1. Experiencia e traxectoria das entidade/s en Galicia, en proxectos de cooperación para o desenvolvemento e/ou actividades de educación para o desenvolvemento suficientemente descritas na solicitude. Máximo: 6 puntos.
2. Capacidade de xestión de recursos humanos, técnicos e económicos de que dispón as entidade/s para o desenvolvemento de actuacións en Galicia. Máximo: 6 puntos.
3. Achega financeira da ONGD ou entidades participantes no proxecto. Máximo: 3 puntos.
4. Grao de eficacia, impacto social e eficiencia das iniciativas ou proxectos tanto de fortalecemento, consolidación ou mellora da entidade solicitante como nas súas áreas de traballo: cooperación, educación para o desenvolvemento, comunicación, xénero, etc., especialmente os financiados pola Xunta de Galicia. Máximo: 5 puntos.
5. Contribución da ONGD solicitante ao fomento do sector galego de cooperación. Máximo: 4 puntos.
6. Estratexia de implantación de cara á consolidación da ONGD en Galicia e ao seu fortalecemento como entidade. Previsións e compromisos demostrables de crecemento. Máximo: 6 puntos.
15.2.2. Aspectos relacionados co contido do proxecto: ata 50 puntos.
1. Contexto: antecedentes e xustificación do proxecto descritos suficientemente na solicitude, en función dos obxectivos e características deste. Máximo: 7 puntos.
2. Incidencia prevista das actividades, en relación a un maior fortalecemento e consolidación da ONGD, así como compromiso de consecución dos obxectivos formulados e obxectividade das fontes de verificación dos mesmos. Máximo: 7 puntos.
3. Financiamento: coherencia das partidas orzamentarias cos obxectivos do proxecto. Máximo: 5 puntos.
4. Selección da estratexia da ONGD para a súa consolidación e fortalecemento. Máximo: 7 puntos.
5. Motivación da necesidade de contratación de persoal especializado, fixación de tarefas e compromisos de traballo. Máximo: 6 puntos.
6. Propostas enmarcadas nun Plan continuo de mellora: iniciativas encamiñadas a promover a progresiva independencia da ONGD, baseada no desenvolvemento das súas capacidades estruturais internas. Máximo: 6-7 puntos.
7. Proxectos que promovan o intercambio de experiencias e o transvase de coñecementos entre ONGD, outros axentes da cooperación galega ou outras entidades sociais galegas: Máximo: 5 puntos.
8. Proxectos que promovan o fortalecemento das áreas de:
-Comercio xusto o consumo responsable. Máximo: 1 punto.
-Xénero. Máximo: 1 punto.
-Educación para o desenvolvemento ou a incidencia social. Máximo: 1 punto.
9. Emprego da lingua galega na realización das actividades para as que se solicita a axuda. Máximo: 3 puntos.
15.2.3. Presentación do proxecto por unha agrupación de entidades (valorarase a pertinencia da agrupación e o impacto que esta terá sobre o proxecto e sobre as entidades participantes nesta). Máximo 25 20 puntos.
Non se considerará agrupación de entidades a aquelas que estean formadas por unha asociación e a federación a que pertenza a dita asociación ou aquelas nas que os órganos de goberno sexan coincidentes, total ou parcialmente, en todas entidades agrupadas.
capítulo iv
disposicións comúns
Artigo 16º.-Lugar e prazo de presentación das solicitudes.
As solicitudes dirixiranse ao director xeral de Relacións Exteriores e coa UE (rúa Feáns, 5 -baixo, 15705 Santiago de Compostela), cubertas nos modelos que figuran como anexos destas bases reguladoras, por calquera medio previsto no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
As solicitudes poderán presentarse no prazo dun mes contado desde o seguinte día ao de publicación desta orde no Diario Oficial de Galicia.
Artigo 17º.-Instrución.
A instrución do procedemento corresponderá á Subdirección Xeral de Cooperación Exterior. Unha vez recibidas e examinadas as solicitudes, se estas non reúnen os requisitos sinalados ou carecen de documentación, requiriranse as entidades interesadas para que, nun prazo de dez días, corrixan a falta ou acompañen os documentos preceptivos, con indicación de que, se así non o fixesen, desistirán da súa petición, logo de resolución que deberá ser ditada nos termos previstos no artigo 42º da Lei 30/1992, do 26 de novembro.
Artigo 18º.-Valoración e prazo de resolución.
18.1. Valoración das solicitudes.
18.1.1. Para a valoración dos proxectos constituirase una comisión avaliadora, que adaptará o seu funcionamento ao previsto nesta convocatoria e, supletoriamente, aos preceptos contidos no capítulo II, título II, artigos 22º e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común. A comisión compoñerase polas seguintes persoas:
Presidente: o director xeral de Relacións Exteriores e coa Unión Europea.
Secretario/a: un/ha funcionario/a da Dirección Xeral de Relacións Exteriores e coa Unión Europea.
Vogais: dous funcionarios/as da Dirección Xeral de Relacións Exteriores e coa Unión Europea.
A comisión, para unha mellor valoración dos proxectos e con anterioridade a ditarse a proposta de resolución, poderá recadar os informes técnicos que se consideren oportunos. Os ditos informes, que en ningún caso serán vinculantes, de encargarse, terán que ser realizados por persoas expertas independentes non vencellados a ningún dos axentes de cooperación.
18.1.2. Para superar a fase de valoración dos proxectos de cooperación no exterior será necesario acadar unha puntuación do 50% nas epígrafes I, II e III. Cando se trate dun proxecto presentado por unha agrupación de entidades, esta porcentaxe afectará tamén á epígrafe V.
Nos proxectos de educación para o desenvolvemento e fortalecemento, será necesario acadar unha puntuación do 50% en cada unha das dúas primeiras epígrafes sinaladas para superar a fase de valoración. Cando se trate dun proxecto presentado por unha agrupación de entidades, esta porcentaxe afectará as tres epígrafes.
Unha vez superada a fase de avaliación, establecerase unha listaxe coas puntuacións obtidas en orde descendente para cada un dos proxectos presentados. No caso dunha agrupación de entidades sumarase á puntuación acadada na epígrafe de proxecto, a puntuación da epígrafe agrupación de entidades. Serán financiados por orde de puntuación todos aqueles proxectos que sexa posible dentro da contía total asignada a esta convocatoria.
No tocante aos proxectos de cooperación no exterior, estableceranse dúas listaxes independentes, unha para as ONGD e outra para os outros axentes.
18.1.3. No suposto de que non se esgotasen os recursos financeiros asignados a esta convocatoria, a Xunta de Galicia empregará os ditos recursos para financiar outras actuacións de cooperación para o desenvolvemento a través dos outros medios previstos no II Plan director da cooperación galega 2010-2013 e de conformidade co establecido na Lei de réxime orzamentario de Galicia e as leis anuais de orzamentos.
18.2. Prazo de resolución.
O prazo de resolución e notificación será de tres meses como máximo, contados desde o día seguinte ao de finalización do prazo de presentación de solicitudes. De non notificarse resolución expresa neste prazo, as solicitudes teranse por desestimadas.
Artigo 19º.-Resolución.
Á vista da proposta de resolución do instrutor, debidamente motivada, o conselleiro de Presidencia, Administracións Públicas e Xustiza resolverá o procedente.
Artigo 20º.-Compatibilidade de subvencións.
As axudas aquí reguladas serán compatibles con calquera outra procedente doutras administracións públicas, organizacións internacionais, entidades privadas non lucrativas ou doazóns de particulares, sempre e cando a suma de todas as obtidas non supere o custo do proxecto subvencionado.
A entidade beneficiaria obrígase a comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas así como a modificación das circunstancias que fundamentasen a concesión. Esta comunicación deberá efectuarse no momento no que se coñeza e, en todo caso, con anterioridade á xustificación da aplicación dada aos fondos percibidos.
Artigo 21º.-Publicidade da concesión das subvencións.
Unha vez ultimada a concesión de axudas, publicarase a relación das concedidas con indicación das entidades beneficiarias, contía, país de execución do proxecto e finalidade, no Diario Oficial de Galicia e na web oficial da cooperación galega, de conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega e no artigo 15º da Lei 9/2007, do 13 de xuño, de subvencións de Galicia. Así mesmo, de conformidade co artigo 3º.2 do Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, estes datos serán publicados no Rexistro de Axudas, Subvencións e Convenios.
Artigo 22º.-Aceptación da subvención e compromiso de financiamento.
Unha vez notificada a concesión da axuda, a entidade beneficiaria presentará nun prazo máximo de dez días, declaración por escrito da aceptación da axuda na que conste o seu compromiso de achegar directamente ou cubrir con outras achegas a diferenza entre o custo total do proxecto e a contía da subvención finalmente concedida. Transcorrido o dito prazo sen que se producise manifestación expresa, entenderase tacitamente aceptada, de acordo co establecido no artigo 21º.5 da Lei 9/2007, do 13 de xuño, de subvencións de Galicia. Igualmente deberán confirmar, se é o caso, que as subvencións solicitadas a outras institucións xa foron concedidas, ou ben que se compromete a financiar as cantidades adicionais que correspondan. De non ser así, a entidade beneficiaria poderá, dentro do mesmo prazo, renunciar á axuda ou, sempre que tecnicamente sexa posible e sen que se altere a finalidade nin o orzamento total do proxecto aprobado, presentar unha readaptación á subvención concedida, que non
afecte a orde de prelación dos proxectos subvencionados, que será sometida a unha nova análise. No caso de readaptación do proxecto, o conselleiro de Presidencia, Administracións Públicas e Xustiza ditará nova resolución, que lle será notificada á entidade no prazo dun mes.
De producírense renuncias ás subvencións ou revogacións das axudas, os seus importes poderán destinarse a incrementar a axuda inicialmente concedida a outros proxectos ou ben a subvencionar os que, reunindo os requisitos destas bases reguladoras, e inicialmente non subvencionados, fosen mellor valorados.
Artigo 23º.-Anticipos e pagamentos.
1. Con base na disposición adicional segunda da Lei 9/2007, do 13 de xuño, de subvencións de Galicia e en atención á coherencia co obxecto e finalidade das subvencións, realizaranse pagamentos anticipados do 100% da anualidade de que se trate, sendo obrigatorio presentar un informe de seguimento cando remate a anualidade, ademais do informe final.
Para o informe de seguimento e final utilizarase o formato definido pola Dirección Xeral de Relacións Exteriores e coa Unión Europea da Xunta de Galicia, que se poderá atopar na páxina web, www.cooperaciongalega.org
2. Proxectos nos que o período de execución sexa o exercicio corrente (ano 2011):
O pagamento da subvención concedida se efectuará nun só pagamento anticipado e non se exixirá garantía, en base ao establecido na disposición adicional segunda da Lei 9/2007, do 13 de xuño, de subvencións de Galicia.
Para o pagamento da subvención, as entidades beneficiarias deberán presentar a seguinte documentación:
a) Solicitude de libramento do pagamento anticipado da subvención concedida, asinada polo representante legal da entidade.
b) Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
c) No suposto dos proxectos de cooperación para o desenvolvemento no exterior, compromiso específico de cesión dos bens mobles ou inmobles, que resulten da execución do proxecto subvencionado, as persoas beneficiarias ou socio local, se é o caso.
d) No suposto dos proxectos de cooperación para o desenvolvemento no exterior, certificación bancaria das contas da entidade beneficiaria e do socio local afectas á xestión do proxecto. Nestas contas asignadas ao proxecto terán o seu destino todos os pagamentos que se realicen con cargo ao cofinanciamento da consellería competente en materia de cooperación para o desenvolvemento. Os comprobantes destes ingresos e gastos estarán a disposición do centro directivo competente en materia de cooperación para o desenvolvemento.
3. Proxectos nos que o período de execución comprenda dous exercicios económicos (anos 2011-2012):
Os pagamentos da subvención concedida se efectuarán en cada anualidade e nun só pago anticipado. O pagamento da segunda anualidade realizarase tras a xustificación da primeira anualidade, sen que, con base no establecido na disposición adicional segunda da Lei 9/2007, do 13 de xuño, de subvencións de Galicia, se exixa garantía.
Anualidade 2011:
Para o pagamento da subvención concedida nesta anualidade, as entidades beneficiarias deberán presentar a seguinte documentación:
a) Solicitude de libramento do pagamento anticipado da contía concedida para esta anualidade, asinada polo representante legal da entidade.
b) Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
c) No suposto dos proxectos de cooperación para o desenvolvemento no exterior, compromiso específico de cesión dos bens mobles ou inmobles, que resulten da execución do proxecto subvencionado, as persoas beneficiarias ou socio local, se é o caso.
d) No suposto dos proxectos de cooperación para o desenvolvemento no exterior, certificación bancaria das contas da entidade beneficiaria e do socio local afectas á xestión do proxecto. Nestas contas asignadas ao proxecto terán o seu destino todos os pagamentos que se realicen con cargo ao cofinanciamento da consellería competente en materia de cooperación para o desenvolvemento. Os comprobantes destes ingresos e gastos estarán á disposición do centro directivo competente en materia de cooperación para o desenvolvemento.
Anualidade 2012:
Para o pagamento da subvención concedida nesta anualidade e unha vez xustificada a anualidade 2011, de acordo coas previsións do artigo 24º.2 destas bases reguladoras, as entidades beneficiarias deberán presentar a seguinte documentación:
a) Solicitude de libramento do pagamento anticipado da contía concedida para esta anualidade, asinada polo representante legal da entidade.
b) Informe de avance sobre o estado de execución do proxecto, asinado pola persoa responsable da xestión técnica-económica do proxecto en Galicia.
c) Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
4. Non obstante as entidades beneficiarias deberán acreditar, con cada solicitude de pagamento, de acordo co establecido no artigo 60º.4 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, que se atopan ao corrente das obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa facenda autonómica, agás as universidades e as comunidades galegas no exterior, de acordo co establecido nas letras b) e i) do artigo 31º.7 da Lei 9/2007, do 13 de xuño, de subvencións de Galicia. Conforme co establecido no artigo 20º.3 desta mesma lei, as entidades beneficiarias autorizan o órgano xestor para solicitar as certificacións que deban emitir as mencionadas institucións.
As organizacións non gobernamentais para o desenvolvemento, beneficiarias dos proxectos subvencionados ao abeiro do capítulo II «Axudas a ONGD para actividades de educación para o desenvolvemento» e do capítulo III «Axudas para a consolidación e o fortalecemento de ONGD» desta orde, deberán presentar declaración responsable da persoa que desempeñe a representación legal da entidade solicitante conforme esta está ao día no cumprimento das obrigas tributarias e fronte á Seguridade Social española e non ter pendente de pagamento ningunha outra débeda coa Administración pública da Comunidade Autónoma de Galicia, nin ser debedora por resolución de procedencia de reintegro, conforme o establecido polo artigo 22º.1 do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
Artigo 24º.-Prazo e forma de xustificación das subvencións outorgadas.
24.1. As subvencións concedidas para proxectos que teñan un período de execución comprendido no exercicio corrente deberán ser xustificadas, coa documentación que se sinala no punto terceiro deste artigo, no prazo máximo de tres meses desde a finalización do prazo para a realización das actividades do proxecto subvencionado, conforme co establecido no artigo 28º.2 da Lei 9/2007, do 13 de xuño, de subvencións de Galicia, na medida do posible tamén en formato electrónico.
Os proxectos con subvención plurianual xustificarán cada anualidade independentemente. Conforme co establecido no artigo 28º.2 da Lei 9/2007, do 13 de xuño, de subvencións de Galicia, a primeira anualidade dentro do primeiro trimestre do ano seguinte, coa documentación que se sinala no punto seguinte e a segunda anualidade, no prazo máximo de tres meses desde a finalización do prazo para a realización da totalidade das actividades, coa documentación que se sinala no punto terceiro deste artigo, na medida do posible tamén en formato electrónico.
24.2. Nos proxectos nos que o período de execución comprenda dous exercicios económicos (anos 2011 e 2012), a xustificación da primeira anualidade realizarase mediante a presentación dun informe de seguimento integrado polos seguintes documentos:
a) Certificación da persoa que desempeñe a representación legal en Galicia da entidade solicitante acreditativa da execución do proxecto de conformidade o previsto e da aplicación dos fondos ao fin destinado.
b) Informe sobre el estado de execución do proxecto e que deberá estar asinado pola persoa responsable da xestión técnica-económica do proxecto en Galicia.
c) Certificación dos gastos do proxecto na primeira anualidade, por partidas orzamentarias e no que se indique as distintas fontes de financiamento, asinado pola persoa que desempeñe a representación legal en Galicia da entidade beneficiaria.
d) Relación de todos os gastos efectuados, con indicación da data, número da factura ou do documento xustificativo, identificación do emisor destas, data e forma de pagamento e descrición do gasto, e cando proceda co seu importe en moeda local e o seu contravalor en euros.
e) Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
24.3. Co fin de acreditar a realización total das actividades así como a finalidade para a que se concedeu a subvención, e tal e como se establece no artigo 23º desta resolución de convocatoria, a entidade beneficiaria deberá presentar un informe final que constará de dúas partes:
1ª parte: Xustificación técnica, que incluirá:
-Certificación da persoa que desempeñe a representación legal da entidade beneficiaria acreditativa da total realización do proxecto e da aplicación dos fondos ao fin destinado.
-Memoria de execución sobre os obxectivos, actividades e resultados acadados polo proxecto. Deberá estar asinada pola persoa responsable da xestión técnica-económica do proxecto en Galicia.
-Avaliación externa obrigatoria ao final da intervención e requirida polas bases desta convocatoria no caso dos proxectos de cooperación para o desenvolvemento no exterior que recibiran unha subvención superior a 120.000 euros, así como outras non obrigatorias que se recollan no documento de formulación que acompaña a solicitude de subvención.
Para a presentación da memoria final, deberá utilizarse o modelo facilitado pola Dirección Xeral de Relación Exteriores e coa UE da Xunta de Galicia que se poderá descargar da páxina web, www.cooperaciongalega.org
2ª parte: Xustificación económica: comprenderá toda a documentación que acredite os gastos efectuados con cargo á subvención concedida.
*Para os proxectos de cooperación no exterior (exceptuados os proxectos presentados polas universidades galegas e as axencias ou organismos internacionais das Nacións Unidas) a xustificación farase mediante a forma de conta xustificativa con informe de auditoría. con entrega de xustificantes de gasto, que conterá:
-Certificación dos gastos polo importe total do proxecto distribuído por partidas orzamentarias e no que se indiquen as distintas fontes de financiamento, asinado pola persoa que ostente a representación legal da entidade beneficiaria.
-Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
-Relación de todos os gastos efectuados, con indicación da data, número da factura o do documento xustificativo, identificación do emisor destas, data e forma de pagamento e descrición do gasto, e cando proceda co seu importe en moeda local e o seu contravalor en euros.
-Facturas ou documentos xustificativos dos gastos de valor probatorio equivalente no tráfico xurídico mercantil ou con eficacia administrativa incorporados na relación a que se fai referencia no parágrafo anterior e a documentación acreditativa do pagamento.
-Os axentes de cooperación que pola súa natureza xurídica posúan ánimo de lucro e conforme co establece o artigo 23º.b) da Lei 3/2003, do 19 de xuño, de cooperación para o desenvolvemento deben encargar pola súa conta unha auditoría contable, que deberá ser efectuada por un profesional independente inscrito no Rexistro Oficial de Auditores de Contas (ROAC), do Instituto de Contabilidade e Auditoría de Contas, e onde se detallarán os gastos directos da intervención e a súa plena correspondencia co obxecto da axuda outorgada. Os auditores exercentes no país onde se levará a cabo a revisión consideraranse como tales, sempre que no dito país exista un réxime de habilitación para o exercicio da profesión e, se é o caso, sexa preceptiva a obriga de someter a auditoría os seus estados contables. De non existir un sistema de habilitación para o exercicio da profesión, a revisión prevista poderá realizarse por un auditor establecido no dito país, sempre que a designación deste a leve a cabo a
Dirección Xeral de Relacións Exteriores e coa Unión Europea, de acordo cuns criterios técnicos que garanten a axeitada calidade.
-No suposto de adquisición de bens inmobles, debe achegarse certificado de taxador/a independente debidamente acreditado e inscrito no correspondente rexistro oficial.
-Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos por empresas de consultaría ou asistencia técnica, a entidade beneficiaria deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables, non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención. A elección entre as ofertas presentadas que deberán achegarse na xustificación ou, se é o caso, na solicitude da subvención, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
-No caso de proxectos co subvencións de capital superiores a 60.000,00 , destinadas a investimentos en activos tanxibles, e conforme o artigo 30º da Lei 9/2007, do 13 de xuño, de subvencións de Galicia, a comprobación material será substituída por unha xustificación documental que constate de forma razoable e suficiente a realización da actividade subvencionada.
-No caso dos proxectos presentados polas universidades e conforme o establecido no artigo 28º.5 da Lei 9/2007, do 13 de xuño, de subvencións de Galicia, a xustificación económica consistirá nunha certificación de gastos da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a que foi concedida. A persoa que figure na solicitude de subvención como responsable técnica do proxecto, será a encargada de facilitar a remisión de tal documentación á Dirección Xeral de Relacións Exteriores e cos UE.
-Ás axencias ou organismos internacionais das Nacións Unidas exixiránselles como xustificación os documentos acreditativos das transferencias realizadas, así como o control contable que lles é específico e sempre conforme o funcionamento establecido polos estados parte para as distintas Nacións Unidas.
*Para os proxectos de educación para o desenvolvemento e fortalecemento de ONGD realizarase mediante a presentación de:
-Certificación dos gastos co importe total do proxecto, distribuído por partidas orzamentarias e no que se indique nas distintas fontes de financiamento, asinado pola persoa que desempeñe a representación legal en Galicia da entidade beneficiaria.
-Declaración responsable do representante legal da entidade, complementaria e actualizada, doutras axudas solicitadas, pendentes de resolución, outorgadas ou recibidas para o proxecto subvencionado.
-Relación de todos os gastos efectuados, con indicación da data, número da factura e do documento xustificativo do pagamento, identificación do emisor destas, data e forma de pagamento e descrición do gasto co importe en euros.
-Facturas ou documentos xustificativos dos gastos de valor probatorio equivalente no tráfico xurídico mercantil ou con eficacia administrativa incorporados na relación a que se fai referencia no parágrafo anterior e a documentación acreditativa do pagamento.
24.4. A entidade beneficiaria terá que conservar todos os comprobantes de gasto durante un período de catro anos. Nestes supostos, os xustificantes quedarán á disposición das actuacións e comprobación da Dirección Xeral de Relacións Exteriores e coa UE e dos órganos de control establecidos pola normativa vixente.
Os gastos acreditaranse mediante facturas e demais documentos de valor probatorio equivalente no tráfico xurídico mercantil ou con eficacia administrativa. Con carácter previo á realización da copia, é obrigatoria a impresión dun selo-dilixencia en todos os documentos orixinais (facturas, recibos ou outros) de gastos. Nela debe figurar a convocatoria anual da subvención xustificada, título abreviado do proxecto de cooperación para o desenvolvemento, así como a referencia ao financiamento da Xunta de Galicia «Financiada pola Xunta de Galicia». Naqueles documentos xustificativos de gasto imputable a máis dun financiador, deberá constar a dilixencia antes mencionada, indicando ademais o tanto por cento de financiamento que lle imputa a cada un. No suposto de documentos de gasto nos que resulte imposible a impresión de tal selo-dilixencia, como consecuencia do seu tamaño, acompañaranse cunha relación destes en que se faga constar a mencionada dilixencia.
Tamén se poderán utilizar, como xustificantes de gasto, os recibos de caixa nos que conste o nome da entidade beneficiaria, importe, nome e apelido da persoa que presta o servizo, concepto do gasto, nome do proxecto subvencionado. Este recibo deberá ser asinado pola persoa que presta o servizo (vendedor/a, transportista, etc.).
A utilización de recibos deberá ser, como criterio xeral, autorizada con carácter previo polo órgano concedente da subvención, podendo tamén ser validada con posterioridade por este sempre que este estime que a autorización se producise de terse solicitado con carácter previo.
Poderán así mesmo utilizarse recibos de caixa en lugar de facturas, sexa cal sexa o seu importe ou a contía que representen sobre a subvención concedida e sen necesidade de autorización previa, sempre que na documentación xustificativa se inclúa acreditación de que as persoas perceptores de tales pagamentos non están suxeitos a obriga de emitir factura no país no que se efectuou o gasto. A devandita acreditación deberá ser realizada por un organismo público competente.
Cando existan xustificantes redactados nun idioma estranxeiro distinto do inglés, francés, italiano ou portugués, deberá ser debidamente traducido, indicando data, importe, concepto de gasto, persoa perceptora e provedora.
Artigo 25º.-Obrigas da entidade beneficiaria, seguimento, avaliación e control dos proxectos.
1. As entidades beneficiarias deberán realizar a intervención para a que se lles concedeu a axuda no período de tempo determinado no documento de formulación, e sempre dentro da anualidade pertinente. Para estes efectos considérase vinculante o orzamento e a documentación presentada no documento de formulación do proxecto e na solicitude ou, no seu caso, da reformulación de terse efectuado.
2. As entidades beneficiarias de axudas deberán informar de xeito inmediato á Dirección Xeral de Relacións Exteriores e coa UE sobre calquera acontecemento que altere ou dificulte notoriamente o adecuado desenvolvemento do proxecto subvencionado. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
3. As entidades beneficiarias obríganse a facilitar ao órgano xestor toda canta información lles sexa requirida respecto dos proxectos subvencionados. Así mesmo, as entidades beneficiarias obríganse a conservar os documentos xustificativos da aplicación dos fondos recibidos, incluídos os documentos electrónicos en tanto poidan ser obxecto das actuacións de comprobación e control.
4. Así mesmo, as entidades beneficiarias obríganse a incorporar de forma visible en toda as accións derivadas do proxecto subvencionado (placas, letreiros, carteis, publicacións, material de difusión, publicidade, etc.) os logotipos oficiais da Xunta de Galicia e a Cooperación Galega, todo isto en formato duradeiro e material resistente, para a debida difusión da orixe da subvención, Decreto 409/2009, do 5 de novembro, polo que se aproba o uso dos elementos básicos da identidade corporativa da Xunta de Galicia.
Cando a organización financiada exhiba o seu propio logotipo, o da Xunta de Galicia e o da Cooperación Galega deberá figurar co mesmo tamaño e en iguais condicións de seguridade. Ambos os dous logotipos poderán descargarse da páxina web da cooperación galega www.cooperaciongalega.org.
5. No proceso continuo de homoxeneizar os procedementos, metodoloxía e formularios de xestión do ciclo dos proxectos cos da Cooperación Oficial Española e da Unión Europea, o seguimento e avaliación dos proxectos rexerase polos criterios básicos de pertinencia, eficacia, eficiencia, impacto e sustentabilidade, seguindo a metodoloxía do marco lóxico e a xestión do ciclo do proxecto establecidos polo CAD e a propia Unión Europea.
6. A xestión dos proxectos poderá ser examinada durante a súa execución ou unha vez finalizada por representantes da Xunta de Galicia con competencias en materia de cooperación exterior ou por empresas avaliadoras contratadas para o efecto, para o que a entidade beneficiaria e a contraparte local facilitarán o acceso ás contas e documentos xustificativos requiridos, así como a calquera outra documentación relevante na execución do proxecto.
A avaliación final do proxecto analizará, de xeito sistemático e obxectivo, a pertinencia, eficacia, eficiencia, impacto e sustentabilidade do proxecto financiado, adaptándose á especificidade deste nos termos de referencia (TdR).
A estrutura dos informes de avaliación seguirá tamén a metodoloxía e o formato utilizado pola Cooperación Española e a Unión Europea, recollendo como mínimo:
-Resumo: debe ser formulado de xeito compacto e breve (non máis de 5 páxinas) para ser empregado como un documento separado, centrándose nos puntos analíticos máis importantes e indicando as maiores conclusións, leccións adquiridas e recomendacións específicas.
-Texto principal: comezando por unha descrición do proxecto avaliado e os obxectivos da avaliación, deberá seguir os cinco criterios de avaliación describindo os feitos e analizándoos segundo cada un.
-Conclusións e recomendacións: en función da análise dos criterios de avaliación, as recomendacións deberían ser realistas, operativas, pragmáticas e orientadas a audiencias de todos os niveis.
-Anexos: termos de referencia da avaliación, nomes dos avaliadores e das súas empresas, metodoloxía para o estudo (fases, métodos de recollida de datos, etc.), marcos lóxicos (orixinal e actualizado), lista de persoas ou organizacións consultadas, literatura e documentación, outros anexos técnicos, etc.
O control financeiro interno correspóndelle á Intervención Xeral da Comunidade Autónoma.
7. As entidades beneficiarias, en relación co seu persoal expatriado cooperante, obríganse a cumprir co establecido no Real decreto 519/2006, do 28 de abril, polo que se establece o estatuto do cooperante.
Artigo 26º.-Modificación das condicións.
Precisarase autorización previa e expresa para calquera modificación substancial do proxecto, entendendo por tal aquela que afecte os seus obxectivos, persoas beneficiarias, lugar, prazo de execución ou variación do custo total do proxecto ou das partidas orzamentarias de máis dun 20% do inicialmente aprobado. As solicitudes de modificacións substanciais do proxecto deberán estar suficientemente motivadas e ser formuladas por escrito dirixido ao director xeral de Relacións Exteriores e coa UE, que resolverá e notificará no prazo dun mes sobre a súa autorización ou denegación.
Artigo 27º.-Reintegro por incumprimento.
As entidades beneficiarias que incorresen en falsidade ou ocultación de datos ou non acreditasen, total ou parcialmente, o bo fin das cantidades percibidas, deberán proceder ao reintegro da totalidade destas en caso de incumprimento pleno ou a parte proporcional en caso dunha falta parcial de xustificación, sen prexuízo da exixencia das responsabilidades administrativas e penais a que proceda.
Así mesmo, as entidades beneficiarias deberán reintegrar as subvencións nos demais supostos de reintegro previstos nestas bases reguladoras e demais normativa de aplicación.
Artigo 28º.-Información aos órganos fiscalizadores.
As entidades beneficiarias estarán obrigadas a facilitar toda a información que lles sexa requirida pola Intervención Xeral da Xunta de Galicia, o Tribunal de Contas español e o Consello de Contas de Galicia no exercicio das súas funcións de fiscalización e control do destino das subvencións.
Artigo 29º.-Recursos.
As resolucións expresas ou presuntas recaídas en aplicación do disposto nestas bases reguladoras esgotan a vía administrativa e contra elas cabe interpoñer os seguintes recursos:
a) Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da correspondente notificación, ou de tres meses, contados a partir do día seguinte a aquel en que se produzan os efectos do silencio, segundo os casos, de conformidade co establecido nos artigos 107º, 116º e 117º da Lei 30/1992, segundo a redacción dada pola Lei 4/1999.
b) Directamente, recurso contencioso-administrativo ante a Sala do Contencioso-Administrativo do Tribunal de Xustiza de Galicia, no prazo de dous meses, contados a partir do día seguinte ao da correspondente notificación, ou no prazo de seis meses, contados a partir do día seguinte a aquel no que se producise o acto presunto.
Artigo 30º.-Remisión normativa.
Para o non previsto nestas bases será de aplicación a Lei 9/2007, do 13 de xuño, de subvencións de Galicia, o Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, os preceptos básicos da Lei 38/2003, do 17 de novembro, xeral de subvencións, así como os do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
Santiago de Compostela, 21 de decembro de 2010. Alfonso Rueda Valenzuela, conselleiro de Presidencia, Administracións Públicas e Xustiza.
Ver referencia pdf "25000D005P134.PDF"